Ευλογια από τους πιθήκους « Οι λέξεις έχουν τη δική τους ιστορία\n« Στην Καρκασόν\nΟλιστικά μεζεδάκια »\nPosted by sarant στο 27 Μαΐου, 2022\nΤο άρθρο που θα διαβάσετε σήμερα δημοσιεύτηκε προχτές στο ηλεπεριοδικό 2020mag. Όπως θα ξέρετε, στο ηλεπεριοδικό αυτό δημοσιεύω άρθρα με Λέξεις της επικαιρότητας -σαν εκείνα που δημοσίευα κάθε μήνα στα Ενθέματα της Αυγής. Εδώ μπορείτε να βρείτε όλα μου αυτά τα άρθρα, 19 ως τώρα. Εδώ έχω κάνει καναδυό μικρές προσθήκες. Η εικονογράφηση είναι του περιοδικού.\nΚι ενώ με απόφαση των κυβερνήσεων, στην Ευρώπη τουλάχιστον, σφυρίχτηκε η λήξη της πανδημίας του κορονοϊού (τουλάχιστον μέχρι το φθινόπωρο και τα πρώτα κρύα) κι ετοιμαζόμαστε αύριο μεθαύριο να απαλλαγούμε και από το τελευταίο φύλλο συκής, τις μάσκες, μια άλλη είδηση υγειονομικού χαρακτήρα ήρθε να μας αναστατώσει: τα κρούσματα ευλογιάς των πιθήκων, ακόμα λιγοστά, αρκετά πάντως για να κάνουν τις ευρωπαϊκές κυβερνήσεις να αναζητούν εμβόλια και τα κανάλια να πλειοδοτούν σε τρομολαγνία.\nΘα μπορούσαμε χαριτολογώντας να πούμε πως δεν υπάρχει λόγος ανησυχίας αφού η ευλογιά των πιθήκων, το λέει δα και τ’ όνομα, δεν είναι κανονική ευλογιά, είναι ευλογιά μαϊμού· κι αφού η κανονική ευλογιά έχει εξαλειφθεί από το 1980 απ’ όλον τον κόσμο, γιατί να μας φοβίσει η ερζάτς;\nΑλλά δεν είναι δική μας δουλειά να αποφανθούμε περί δημόσιας υγείας, εμείς λεξιλογούμε -οπότε θα λεξιλογήσουμε για την ευλογιά.\nΉ μήπως και για την ευλογία; Διότι βέβαια η ευλογιά, μια από τις πιο θανατηφόρες αρρώστιες που γνώρισε ο άνθρωπος, ονομάστηκε έτσι ακριβώς από ευφημισμό· οπότε, η λεξιλογική αλυσίδα ξεκινάει από την ευλογία, ή πιο σωστά από το ρήμα ευλογώ, όπου αναγνωρίζουμε το επίρρημα ευ και τον λόγο.\nΕυλογώ στην κλασική αρχαιότητα σήμαινε επαινώ, τιμώ και στη συνέχεια «εξυμνώ τους θεούς», και στα ελληνιστικά χρόνια, με υποκείμενο πλέον τον Θεό, «παρέχω τη θεία χάρη» π.χ. «και Κύριος ευλόγησεν τον Αβραάμ κατά πάντα» στη Γένεση, στη μετάφραση των Εβδομήκοντα.\nΚατ’ αναλογία, η ευλογία αρχικά σήμαινε τον ωραίο λόγο, την περίτεχνη έκφραση, στη συνέχεια το εγκώμιο, τον έπαινο, και τον έπαινο προς τον Θεό, ενώ ήδη από τους Εβδομήκοντα και πολύ περισσότερο με τον ερχομό του χριστιανισμού παίρνει σημασίες παρόμοιες με τις σημερινές. Ευλογία ονομάστηκε επίσης, στην εκκλησιαστική και μοναστική χρήση, ο μισθός ή το σιτηρέσιο του μοναχού ή η ελεημοσύνη, ή η άδεια του ηγούμενου προς τους μοναχούς να κάνουν κάτι.\nΓια να κάνω και μια μεταφραστική παρένθεση, αν δείτε σε αγγλικό κείμενο τον όρο eulogy δεν εννοεί βεβαίως την ευλογιά, αλλά ούτε και την ευλογία, που είναι blessing· πρόκειται για τον επικήδειο λόγο. H ευλογιά, η ασθένεια, στα αγγλικά είναι smallpox, σε αντιδιαστολή με την great pox, που ήταν η σύφιλη. Η ευλογιά των πιθήκων λαϊκά λέγεται monkeypox. Κλείνω την παρένθεση.\nΚαθώς οι άνθρωποι πίστευαν πως οι επιδημίες, σαν την ευλογιά, αλλά και οι άλλες συμφορές, ήταν θεόσταλτες τιμωρίες, η λοιμώδης εξανθηματική νόσος που θέριζε κόσμο στον μεσαίωνα ονομάστηκε επίσης ευλογία κατ’ ευφημισμό. Σε ένα κείμενο του 7ου αιώνα, που αφηγείται τα θαύματα του αγίου Αρτεμίου διαβάζουμε για μια άρρωστη ότι είχε βγάλει μαύρα στίγματα: ἀνεφύησαν γὰρ κατὰ παντὸς τοῦ σώματος αὐτῆς τὰ μηνύοντα θάνατον, παραπλήσια λοιμικῆς, τὰ λεγόμενα μαῦρα· οἱ πολλοὶ δὲ καλοῦσιν αὐτὰ εὐλογίαν.\nΣτους επόμενους αιώνες εμφανίστηκε, με ευφωνική συνίζηση για αποφυγή της χασμωδίας, και ο τύπος «ευλογιά», τόσο για την αρρώστια όσο και για την κυριολεκτική ευλογία, του Θεού ή των ανθρώπων· δηλαδή ο διαχωρισμός που κάνουμε σήμερα, όπου ευλογία είναι η πράξη του ρήματος ευλογώ ενώ ευλογιά η ασθένεια, δεν υπήρχε στον Μεσαίωνα, ούτε στα μεταβυζαντινά χρόνια. Με αποβολή του αρχικού φωνήεντος εμφανίστηκε και ο τύπος «βλογιά», και για τις δυο σημασίες της λέξης.\nΚι επειδή η ευλογιά προκαλεί αυτά τα χαρακτηριστικά στίγματα, στο σώμα και στο πρόσωπο, από τα οποία έμεναν διά βίου ουλές, έχουμε και το επίθετο «βλογιοκομμένος» για όποιον έχει στο πρόσωπο τέτοια στίγματα, της ευλογιάς ή σαν της ευλογιάς.\nΝα πούμε εδώ ότι δεν ήταν αυτός ο μοναδικός ευφημισμός με τον οποίο οι άνθρωποι του λαού προσπάθησαν να εξευμενίσουν την αρρώστια που θέριζε. Στο Ιστορικό Λεξικό της Ακαδημίας βρίσκω επίσης τους τύπους: αργυρή, βλογημένη, γλυκαμένη, γλυκιά, μελιτάτη.\nΠιο αποτελεσματικό όπλο όμως από τον ευφημισμό φάνηκε ο εμβολιασμός· από την αρχαιότητα κιόλας οι Κινέζοι και άλλοι λαοί της Ανατολής είχαν αναπτύξει μεθόδους για πρόκληση ανοσίας στην ευλογιά. Στη μεταλαμπάδευση των γνώσεων αυτών στη Δύση έπαιξαν κεφαλαιώδη ρόλο δυο Έλληνες γιατροί, ο Εμμανουήλ Τιμόνης και ο Ιάκωβος Πυλαρινός, που έκαναν, το 1714 και το 1716, ανακοινώσεις στην περίφημη Royal Society του Λονδίνου, 80+ χρόνια πριν από τον Τζένερ για τον ευλογιασμό, δηλαδή την εισαγωγή στον οργανισμό στελεχών του ιού της ευλογιάς.\nΟ ευλογιασμός (variolation) εξαπλώθηκε περαιτέρω όταν η Λαίδη Μοντάγκιου, σύζυγος του Βρετανού πρεσβευτή στην Κωνσταντινούπολη, ευλογίασε τον μικρό γιο της και μετά επέστρεψε στο Λονδίνο και διέδωσε τη μέθοδο. Ο ευλογιασμός γινόταν με εισαγωγή ξυσμάτων από ουλές ασθενούς, είτε με τομή στο δέρμα είτε με φύσημα από τη μύτη. Είχε θνησιμότητα 0,5-2% αλλά η ευλογιά σκότωνε σε ποσοστό 30%. Τον Τιμόνη και τον Πυλαρινό δεν τους έχει τιμήσει το νεοελληνικό κράτος, ενώ σε ξένες πηγές μπορεί να δείτε να αναφέρονται ως Ιταλοί ή Βενετοί ή ως Οθωμανοί.\nΌπως είπαμε, η ευλογιά των ανθρώπων έχει εξαφανιστεί και αυτό είναι μεγάλος επιστημονικός θρίαμβος και απτή απόδειξη της αξίας των εμβολίων. Αφού στοίχισε εκατοντάδες εκατομμύρια θύματα, η φονική αρρώστια δαμάστηκε και έχει πια κηρυχτεί ξεριζωμένη. Στην Ελλάδα το τελευταίο κρούσμα σημειώθηκε το 1951 στη Μάνδρα της Αττικής, παγκοσμίως στη Σομαλία το 1977. Το 1980 σταμάτησαν οι εμβολιασμοί στη χώρα μας. Σήμερα υπάρχει ιός της ευλογιάς μόνο σε δυο αυστηρότατα φυλασσόμενες ερευνητικές εγκαταστάσεις, μιαν αμερικανική και μια ρωσική.\nΑλλά, θα πείτε, εμάς μας ανησυχεί η ευλογιά των πιθήκων. Θα έλεγα όμως πως υπάρχουν πολύ σοβαρότεροι λόγοι να ανησυχεί κανείς: ο κορονοϊός, που μπορεί να μην έχει ακόμα πει την τελευταία του λέξη, ο πόλεμος στην Ουκρανία και οι συνέπειές του, η ενεργειακή κρίση και μαζί της η επαπειλούμενη παγκόσμια επισιτιστική κρίση.\nΜπορεί βέβαια κάποιοι να είδαν αυτή τη νέα εξωτική απειλή σαν θεόσταλτη ευλογία και να τη χρησιμοποιούν για να ψαρέψουν τηλεθεατές ή κλικ, ή για να κεντρίσουν τα συντηρητικά ανακλαστικά της κοινής γνώμης, αλλά μόνο κακό θα κάνετε στον εαυτό σας αν αγχωθείτε· πολύ πιο αποτελεσματικό, από άποψη προφύλαξης, θα είναι να συνεχίσετε να φοράτε μάσκα σε (κάποιους) εσωτερικούς χώρους και μετά την 1η Ιουνίου.\nΓια να θυμηθώ και τα τελευταία ανδραγαθήματα του πρωθυπουργού μας, θα έλεγα ότι πρέπει να το βλέπει κανείς πολύ… ολιστικά το πράγμα για να ανησυχεί σοβαρά για την ευλογιά των πιθήκων!\nThis entry was posted on 27 Μαΐου, 2022 στις 08:40\tand is filed under Επικαιρότητα, Ετυμολογικά, Ιστορίες λέξεων, Υγεία. Με ετικέτα: Εμμανουήλ Τιμόνης, Ιάκωβος Πυλαρινός, βλογιά, ευλογία, ευλογιά. You can follow any responses to this entry through the RSS 2.0 feed. You can leave a response, ή trackback from your own site.\n157 Σχόλια προς “Ευλογια από τους πιθήκους”\n27 Μαΐου, 2022 στις 08:46\nΗ τρομολαγνία είναι λάθος ή ακτιβισμός που δεν κατάλαβα;\n27 Μαΐου, 2022 στις 08:50\n(…) λαϊκά λέγεται monkeypox.(…)\nκαι chickenpox η ανεμοβλογιά\nευφωνική συνίζηση: λειτουργιά στο χωριό (προφανώς κι αλλού) είναι τα πρόσφορα.\n27 Μαΐου, 2022 στις 08:54\n27 Μαΐου, 2022 στις 09:04\nΓια την ανεμοβλογιά δεν περίσσεψε μια λεξούλα 🙂\n2: Και ειρωνικά «νερό για λειτουργιά» αυτός που παριστάνει τον αθώο.\n(Μας το έλεγε η μαμά μου όταν, μικρά, μαλώναμε τα αδέρφια και πήγαινε ο ένας να της κάνει παράπονα για τον άλλον!)\nΩχ τώρα είδα το #2!\nΚάπου κάπου ακούμε (διάβαζε: διαβάζουμε) «ευφλογία». Το κοκκίνισμα του προσώπου και τα στίγματα στο πρόσωπο ταιριάζουν με αυτό τον όρο.\n27 Μαΐου, 2022 στις 09:11\nΣχετικά με τα μπερδέματα στον τονισμό.\nΑκόμα και τώρα διαβάζω τίτλο σε εφημερίδα «ευλογία των πιθήκων» ενώ το καημένο το έντυπο το έχει γράψει σωστά «ευλογιά των πιθήκων». Αμέσως βέβαια το διορθώνω ή διορθώνεται μόνο του.\nΣκεφτόμουν λοιπόν πόσο πιο εύκολη θα ήταν η ζωή μας και γράφαμε την αρρώστια εβλογιά και ας είχαμε να αντιμετωπίσουμε επιτιμητικές «διορθώσεις» του κάθε ετυμολάγνου μπαμπινιωτιστή.\nΚάποιος είπε ‘ευλογια των πιθήκων’ είναι ωραίος τίτλος για ταινία.\n27 Μαΐου, 2022 στις 09:14\nΟ τύπος «ευφλογία», που συναντάμε συχνά σε κείμενα του 19ου+20ου αιώνα, πρέπει να είναι μια επιστημονικοφανής-καθαρευουσιάνικη απόδοση της ευλογιάς. Ή μήπως άλλη ασθένεια; (δεν νομίζω!)\n>>Για να θυμηθώ και τα τελευταία ανδραγαθήματα του πρωθυπουργού μας, θα έλεγα ότι πρέπει να το βλέπει κανείς πολύ… ολιστικά το πράγμα για να ανησυχεί σοβαρά για την ευλογιά των πιθήκων!\nΩραίο κλείσιμο! Αλλά μάλλον δεν θα είναι τα τελευταία ανδραγαθήματά του… \n27 Μαΐου, 2022 στις 09:18\nΕμείς οι πιο μεγάλοι, λέει, δεν κινδυνεύουμε γιατί εμβολιαστήκαμε στο δημοτικό σχολείο ψηλά στο χέρι με το εμβόλιο της ευλογιάς. Με φρίκη θυμάμαι τα αποτελέσματα: ψηλός πυρετός, φούσκωμα με υγρό στο σημείο, φαγούρα ατελείωτη… Μάλιστα στο σχολείο μου δοκιμάστηκε μια χρονιά (στην τάξη της αδερφής μου, δυο χρόνια μεγαλύτερης) στα κορίτσια να γίνει ο εμβολιασμός ψηλά στο πόδι. Το σκεπτικό να μην έχουν σημάδι στο χέρι, ενώ στο πόδι δεν θα φαινόταν. Βλέπεις τα ρούχα δεν ανέβαιναν πολύ ψηλά και τα σορτσάκια δεν ήταν μάλλον συνηθισμένα. Πού να ξέραν… Η ιδέα σταμάτησε την επόμενη χρονιά, γιατί ακούστηκε και δεν ξέρω αν αληθεύει, ότι υπήρξε κορίτσι που κουτσάθηκε ή κάτι τέτοιο.\n27 Μαΐου, 2022 στις 09:20\nΓιατί ευφλογία ρε παιδιά? Νταξ τη φλόγα την καταλαβαίνω, αλλά το ευ- πόθεν? Δεν είναι όλος ο κόσμος ευειδείς κούκλοι σαν και μένα 🤣\n27 Μαΐου, 2022 στις 09:24\n1 Γιατί λάθος; Παράγεται από τον τρομολάγνο, όχι από το τρομολαγνεύω 🙂\n27 Μαΐου, 2022 στις 09:25\nΣας φέραμε την ευλογια από τα Ιεροσόλυμα!\n27 Μαΐου, 2022 στις 09:30\nΠολύ διαφωτιστικό άρθρο το σημερινό\nα) η ευλογιά των πιθήκων δεν είναι εντελώς μαϊμού. Είναι ευλογίτσα που αν εξαπλωθεί θα φάει 10-20% του κοσμάκη που θα την πάθει\nβ) οποτε ορθώς οι κυνερνήσεις επείγονται για εμβόλια\nγ) η κανονική ευλογιά δεν εξαλείφθηκε τόσο πολύ, όλο και κάποιο κρουσμα εμφανίζεται κυρώ στην αφρική, αλλά ο υπόλοιπος κόσμος είναι εμβολιασμένοι και διαρκεί. Δεν απαλείφεται η ανοσία πριν το 90ο έτος, όπως και της ιλαράς\nδ) όσοι έχετε περάσει το 85 ετος καλό είναι να εμβολιαστείτε για την ιλαρά, γιατί είναι κακή αρρώτι στις μεγαλες ηλικίες. έφαγε πολλούς γηγενείς αμερικανους εισαχθείσα από τους ισπανούς τότε παλιά\nε) Δεν εινα σαφές αν το εμβόια της ευλογιάς καλύπτει και αυτή των πθήκων, αι να μν ξεχνάμε ότι οι ιοί κάνουν παιχνδάκια που λέγονται μεταλλάξεις. Όλες οι μεταλλάξεις δεν ξεφεύγουν (έχουν διασταυρουμενη ανοσία) αλλα κάποιες μπορεί και να ξεφύγουν\nς) Δεν θ απάθετε ευλογιά ούτε των πιθήκων ούτε καμιά άλλη, αν δεν έτ=ρθερε σε επαφή με εκκρίμματα, και ισιαίτερα οπό από τις εκθήσεις των αρρώστων. Δεν είναι ούε σεξουαλικά μεταδιδόμενο ουτε μεταδίδεται με την απλή επικοινωνία. Μορεί όμως να μεταδίδεται με σταγονίδια σαλιου\nζ) δεν είναι γνωστό πόσο επιβιώνει εκτος. Αλλά εφόσον δεν είναι σεξυαλικά μεταδιδόμενο, αυτό σημαίνει ότι έχει κάποια αντοχή.\nη) Ωε γνωστόν η ευλογιά στην ευλογιά εν πάει, και γι’ αυτό ο Τζι δεν κινδυνεύει\nΓειά σου Τζι άτρωτε και από την ευλογιά των πιθήκων\nΑκολουθώντας το λινκ του #7, παρατηρούμε την «ευφλογία» να σκάει μύτη και στο ημερολόγιο του παππού του Δημόσιου Χώρου, ενός «ενδιαφέροντος πατριωτικού έργου»\n(Όπου εκεί, στις Ευχαριστίες του ΔΧ, ο Σαραντάκος χαρακτηρίζεται «επηρεαστικός».)\nΒεβαίως στη σελ. 33 διαβάζουμε την επισκόπηση του έτους 1900, και ταυτόχρονα η κεφαλίδα μάς λέει ότι βρισκόμαστε στο 1907.\nΠαίζουν μπαούλα γρόσια, τσουβάλια ζάχαρη, καταγραφές που έφτασαν να δώσουν τη σκυτάλη στον εγγονό, τον Δημόσιο Χώρο, να γίνει αναδιφητής στον κύβο. Γαμάτη δουλειά. Θα τη διαβάσω σφαίρα στο ημίχρονο του Λίβερπουλ-Ρεάλ.\n27 Μαΐου, 2022 στις 09:33\nΗ ευλογία με την κυρίως θρησκευτική της έννοια είναι λίγο περίεργη. Ευλογείτε τον Κύριο, δηλαδή τιμάτε τον, δοξάζετέ τον, αλλά ταυτόχρονα ο ίδιος ο Θεός είναι αυτός που κατεξοχήν μάς ευλογεί, και δευτερευόντως ένας άγιος, η Εκκλησία, ένας παπάς, ή και ένας κοινός ιδιώτης (η μάνα μας π.χ.), δηλαδή μάς δίνει – δεν ξέρω τι ακριβώς, τη θεία χάρη, κάποια ιερή προστασία; Προφανώς αυτό το νεφελώδες οξύμωρο ανάγεται σε πολύ πιο συγκεκριμένες, διαφορετικές μεταξύ τους, σημασίες που έχει λάβει κατά περιόδους η λέξη, όπου όμως η μετάβαση από τη μία στην άλλη άφησε και κάποιες χρήσεις της παλιότερης.\n> Ευλογία ονομάστηκε επίσης, στην εκκλησιαστική και μοναστική χρήση, […] η άδεια του ηγούμενου προς τους μοναχούς να κάνουν κάτι.\nΑυτό, για παράδειγμα, είναι μια ειδική έννοια που -τουλάχιστον εκτός μοναστηριών- δεν είναι γνωστή σήμερα. Εξηγεί όμως πάρα πολύ ωραία γιατί λέμε ότι κάτι έγινε π.χ. με τις ευλογίες της κυβέρνησης: πολύ απλά, με την άδειά της.\n«Ευλογείτε»: το έχω ακούσει ως χαιρετισμό προς παπάδες, αντί καλημέρα ή χαίρετε.\n27 Μαΐου, 2022 στις 09:34\nΥπάρχουν ακόμα στην ζωή άνθρωποι βλογιοκομμένοι που όμως τα σημάδια τους δεν οφείλονται στην ευλογιά αλλά στην ανεμοβλογιά γιατί έξυσαν κάποιο από τα εξανθήματα της, λόγω της μεγάλης φαγούρας που προκαλούν. Παρά τις έντονες συστάσεις που μου είχαν γίνει, είχα ξύσει ένα από αυτά τα εξανθήματα και έτσι απέκτησα την αντίστοιχη ουλή στο μέτωπο.\nΤο εμβόλιο για την ανεμοβλογιά άρχισε να χρησιμοποιείται από το 1984.\nΜπορεί ο Άγιος Αρτέμιος να είχε θεραπεύσει κάποιον από την ευλογιά αλλά αν διάβαζες χριστιανικά ιστολόγια θα ήξερες ότι «ο λαός μας από τήν πείρα του καί από τήν μακρόχρονη Παράδοσή μας, έχει δώσει στούς Αγίους καί κάποιες «ειδικότητες» όπως ακριβώς συμβαίνει καί μέ τούς εν ζωή γιατρούς!»\nΈτσι η ασχολούμενη με την ευλογιά είναι η Αγία Βαρβάρα, όπως γράφω στο\nΒέβαια υπάρχουν και μερικοί άπιστοι που την θεωρούν ως ανύπαρκτη!\n27 Μαΐου, 2022 στις 09:39\nΜε την ευκαιρία, εικόνες ευφλογίας και πλούτου από την οθωμανική Πρέβεζα:\n22 Οκτωβρίου 1905 – Σάββατον\nΑκόμη και σήμερον εξακολουθεί να βρέχη. Οι γεωργοί παραπονούνται δια την σποράν.\nΚρούσματα ευφλογίας έχομεν δύο. Οι άνθρωποι τρέχουσιν σωρηδόν και εμβολιάζονται, αλλά δυστυχώς το Δημαρχείον δεν έχει σωλήνας [= σύριγγες].\nΑι εισπράξεις ανήλθον σήμερον εις Γρόσια 6.411.\nΣήμερον ετελώνισα περί τα 100 σακκία ζάχαρη και άλλα διάφορα εμπορεύματα, έμβασα δε εις Τεργέστην εκατόν είκοσι ναπολεόνια.\nΟ καιρός: έπαυσεν να βρέχη προς χαράν των γεωργών.\n[Από το Ημερολόγιο Ι.Μ. Ρέντζου, 1868-1933]\n27 Μαΐου, 2022 στις 09:43\n13 Στο λεξικό βλέπω λαγνεία (είπα μήπως είχα φυράνει τελείως και το έψαξα!)\n27 Μαΐου, 2022 στις 09:48\nΒέβαια, η 22.10.1905 ήταν Κυριακή.\n27 Μαΐου, 2022 στις 09:49\n27 Μαΐου, 2022 στις 09:50\nΑπό το λίκνο του 3@:\nWomen from the Caucasus, who were in great demand in the Turkish sultan’s harem in Istanbul because of their legendary beauty, were inoculated as children in parts of their bodies where scars would not be seen. These women must also have brought the practice of variolation to the court of the Sublime Porte.\nΑπό τότε Ρωσίδες έπαιρναν οι Τούρκοι στα χαρέμια…\n27 Μαΐου, 2022 στις 09:51\n23# Γεωργιανές, νομίζω.\n27 Μαΐου, 2022 στις 10:04\n(Το ΜΙΤ πάντοτε μας εκπλήσσει https://cmsw.mit.edu/lupe-fiasco-mit-2022-2023/)\n23-25 Τσερκέζες (Κιρκάσιες)\n>>Βέβαια, η 22.10.1905 ήταν Κυριακή.\nΈγραφε δυο – τρεις μέρες μαζί, οπότε κάπου κάπου έκανε λάθος. Σε μερικά έχουν γίνει αποκαταστάσεις.\n27 Μαΐου, 2022 στις 10:19\nΚαλή η Ευλογία, δεν λέω, αλλά προτιμώ την Ευλαμπία !\n27 Μαΐου, 2022 στις 10:20\n19 Και αναύξητο το έμβασα, μπράβο ο παπούς 🙂\n20-22 Ακριβώς, έχουμε και άρθρο για αυτό το βάσανο. Βέβαια, τα λεξικά δεν ομοφωνούν ως προς τα σύνθετα.\n27 Μαΐου, 2022 στις 10:22\nArtist not known, Blue Monkeys (before c 1627 BCE), fresco, dimensions not known, Prehistoric Museum of Thira, Santorini, Greece. Image by Bernard Gagnon\nΤο αρχαιότερο γνωστό παράδειγμα πιθήκων στην ευρωπαϊκή τέχνη είναι αυτή η τοιχογραφία με μπλε πιθήκους που βρέθηκε στα ερείπια της Θήρας. Ο κυκλαδικός πολιτισμός καταστράφηκε από ηφαιστειακή έκρηξη περίπου το 1627 π.Χ., επομένως αυτό το έργο είναι άνω των 3.500 ετών.\n27 Μαΐου, 2022 στις 10:32\nΗ Ίσκια (ιταλ.: Ischia, αρχ. ελλ.: Πιθηκοῦσαι, λατ.: Aenaria) είναι το όγδοο μεγαλύτερο ιταλικό νησί […] στο βόρειο άκρο του Κόλπου της Νάπολης, περίπου 30 χιλιόμετρα (19 μίλια) από την πόλη της Νάπολης. Στις αρχές του 8ου αιώνα π.Χ. οι Ευβοείς ίδρυσαν στην Ίσκια αποικία με το όνομα Πιθηκούσσες. https://el.wikipedia.org/wiki/%CE%8A%CF%83%CE%BA%CE%B9%CE%B1\nΓια να το είπαν Πιθηκούσσες, θα είχε πιθήκους. Σήμερα πίθηκοι αυτοφυείς σε ευρωπαϊκό έδαφος υπάρχουν μόνο στο Γιβραλτάρ.\n27 Μαΐου, 2022 στις 10:34\nJan Brueghel the Younger (1601–1678), Allegory of Tulipmania (c 1645), oil on panel, 30 × 47.5 cm, Private collection.\nΌταν η Ολλανδία πλούτισε τη Χρυσή Εποχή, πολλά από τα κέρδη στοιχηματίζονταν σε λουλούδια τουλίπας, κατά τη διάρκεια αυτού που έγινε γνωστό ως Tulipmania ή Tulipomania. Οι βολβοί των ποικιλιών που ήταν σε ζήτηση έπιασαν μεγάλες τιμές, τις οποίες η κερδοσκοπία οδήγησε σε φούσκα. Όταν η «πραγματικότητα» επέστρεψε στην αγορά, οι τιμές κατέρρευσαν και οι περιουσίες χάθηκαν.\n27 Μαΐου, 2022 στις 10:38\nΚαι στα κινέζικα μάλλον υπάρχει ευφημισμός\n27 Μαΐου, 2022 στις 11:14\nΆσε που υπάρχει και σύνδεση τουλίπας με Όλμποργκ 😉\n27 Μαΐου, 2022 στις 11:18\n@ 16 ΓΤ\n27 Μαΐου, 2022 στις 11:22\nΥπήρχαν βέβαια και πολλοί καλλιτέχνες οι οποίοι είτε αποτύπωσαν στα έργα τους, είτε και χτυπήθηκαν και πέθαναν από ιούς ή και πανδημίες\nMichiel Sweerts (1618–1664), Plague in an Ancient City (c 1652-1654), oil on canvas, 118.7 x 170.8 cm, Los Angeles County Museum of Art, Los Angeles, CA.\nΑπό τότε που οι άνθρωποι άρχισαν να καταγράφουν ιστορία, οι επιδημίες ήταν μια κύρια αιτία θανάτου και περιλάμβαναν βουβωνική πανώλη, χολέρα, κίτρινο πυρετό, ευλογιά και φυσικά γρίπη. Ο πίνακας του Michiel Sweerts με την Πανούκλα σε μια Αρχαία Πόλη περίπου το 1652-54 πιστεύεται ότι δείχνει την Αθήνα κατά τη διάρκεια μιας από αυτές τις επιδημίες, ίσως αυτή του τυφοειδούς πυρετού το 430-426 π.Χ. κατά τη διάρκεια του Πελοποννησιακού Πολέμου. Ετοιμοθάνατοι και οι νεκροί στους δρόμους, η κανονική ζωή έχει καταρρεύσει.\n27 Μαΐου, 2022 στις 11:32\nEgon Schiele (1890–1918), Four Trees (1917), oil on canvas, 110 x 140.5 cm, Österreichische Galerie Belvedere, Vienna, Austria.\nΤο Four Trees (1917) είναι ίσως ο καλύτερος πίνακας τοπίων του Schiele και ένας από τους πιο σημαντικούς των αρχών του εικοστού αιώνα.\nΕίναι ηλιοβασίλεμα το φθινόπωρο. Τέσσερις νεαρές καστανιές στέκονται σε μια γραμμή δίπλα σε ένα μονοπάτι που ελίσσεται απαλά στον καμβά. Τα φύλλα τους έχουν ήδη γίνει εντελώς κόκκινα και στο ένα έχουν πέσει σχεδόν όλα. Οι κυλιόμενοι λόφοι στη μέση απόσταση αποκαλύπτουν πολύ κακοτράχαλα βουνά και τα σύννεφα κυλούν σε παράλληλες όχθες, χρωματισμένα από τον ήλιο που δύει.\nEgon Schiele (1890–1918), The Family (1918), oil on canvas, 150 x 160.8 cm, Österreichische Galerie Belvedere, Vienna, Austria.\nΤην άνοιξη του 1918, η σύζυγος του Σίλε, Έντιθ, έμεινε έγκυος. Ο πατέρας, σίγουρα αυτοπροσωπογραφία, κοιτάζει κατευθείαν τον θεατή. Η γυναίκα του, που δεν μοιάζει με την Έντιθ, κοιτάζει ελαφρώς λυπημένη προς τα δεξιά. Τα χείλη και οι θηλές της δεν είναι βαμμένα με έντονο ροζ όπως αυτά των γυμνών μοντέλων του. Το μικρό παιδί τους κοιτάζει από τα πόδια της μητέρας του, σαν να κοιτάζει προς τα δεξιά ένα αντικείμενο.\nΌταν η πανδημία της γρίπης έφτασε στη Βιέννη το φθινόπωρο, η Έντιθ, τώρα έξι μηνών έγκυος, αρρώστησε στις 19 Οκτωβρίου και πέθανε εννέα μέρες αργότερα. Ο Έγκον Σίλε άντεξε άλλες τρεις μέρες, προτού πεθάνει από τον ιό, στις 31 Οκτωβρίου 1918. Ήταν μόλις 28 ετών.\n27 Μαΐου, 2022 στις 11:37\nEilert Adelsteen Normann (1848-1918), Northern Norway, Midnight Sun (date not known), further details not known. The Athenaeum\nΤον χειμώνα του 1918-19, η πανδημία της γρίπης έφτασε στη Νορβηγία. Ο Normann ήταν τότε 70 ετών και πέθανε από αυτήν στο Όσλο στις 26 Δεκεμβρίου 1918.\n27 Μαΐου, 2022 στις 11:40\nΩμο_λογώ ότι, με την υπορρήτως στερρή παιδεία σου, περίμενα περισσότερο να συνδέσεις τον λοιμικό θάνατο με τον Ιερώνυμο Μπος. Αλλά έρχεται Σαββατοκύριακο, μην κεραστούμε, ρε μαν, δυσμορφία και τέρμα ζόφο.\n27 Μαΐου, 2022 στις 11:41\nAlbin Egger-Lienz (1868–1926), War Women (1918-22), oil on canvas, 124 x 247 cm, Museum Schloss Bruck, Lienz, Austria.\nΟ Albin Egger-Lienz ήταν ένας από τους λίγους καλλιτέχνες που αποτύπωσαν τις συζύγους και τις μητέρες που έπρεπε να εργαστούν στην ύπαιθρο κατά τη διάρκεια και μετά τον πόλεμο και την πανδημία που ακολούθησε. Το έργο του War Women δείχνει μια ομάδα γυναικών που έχασαν, όπως τόσες πολλές, τους άντρες τους, είτε από τη σφαγή του πεδίου της μάχης είτε από τη γρίπη.\n27 Μαΐου, 2022 στις 11:44\nΚαλημέρα…οντως, στην κοινότητα, τελευταίο τελευταίο κρούσμα, παγκοσμίως, ήταν ένας μάγειρας νοσοκομείου που λεγόταν Ali Maow Maalin, στην Merca της Σομαλίας τον Οκτώβριο του 1977…..\nΤο τελευταίο κρούσμα και ταυτόχρονα το τελευταίο θύμα της νόσου, όμως, ήταν γραφτό να καταγραφεί στο Δυτικό κόσμο. Η Janet Parker, μία σαραντάχρονη υπάλληλος της Ιατρικής σχολής του Πανεπιστημίου του Μπέρμιγχαμ στο τμήμα ιατρικής φωτογράφησης, νόσησε στις 11 Αυγούστου 1978 και η αρχική διάγνωση του οικογενειακού γιατρού ήταν «λοιμώδης μονοπυρήνωση με φαρμακευτικό εξάνθημα»\nΕπιδεινώθηκε και τελικά διεγνώσθη με ευλογιά….από τον Λοιμωξιολόγο Geddes και η επιβεβαίωση από τον κατεξοχήν ειδικό, Καθηγητή Henry Bedson ο οποίος ήταν υπεύθυνος το ερευνητικό εργαστήριο ευλογιάς. Ο ο Bedson έκατσε σιωπηλός στο ηλεκτρονικό μικροσκόπιο καμίλητος και αναστατωμένος καθώς από πριν ήξερε τι θα έβλεπε…και αισθανόταν απόλυτα ένοχος και υπεύθυνος…το παράθυρο στο εργαστήριό του ήταν ακριβώς έναν όροφο πάνω από το παράθυρο της Μις Πάρκερ….\nΣτις 6 Σεπτεμβρίου 1978, ο Henry Bedson αυτοκτόνησε ενώ βρισκόταν σε καραντίνα στο σπίτι του. Έκοψε το λαιμό του στο υπόστεγο του κήπου και πέθανε στο νοσοκομείο Ατυχημάτων του Μπέρμιγχαμ λίγες μέρες αργότερα, στις 11 Σεπτεμβρίου, την ίδια μέρα που πέθαινε, κατά τραγική σύμπτωση και η Janet Parker. Το σημείωμα αυτοκτονίας του Μπέντσον έγραφε: «Λυπάμαι που δεν δικαίωσα την εμπιστοσύνη που έδειξαν τόσοι πολλοί φίλοι και συνάδελφοί μου σε εμένα και στο έργο μου.»\n27 Μαΐου, 2022 στις 11:45\nΕντάξει ρε μαν. Να, πάρε ένα μαϊμουδάκι να τρώει φρούτα:\nClara Peeters (fl 1607-1621), Still Life of Fruit, Dead Birds and a Monkey (1615-20), oil on panel, 47.4 x 65.6 cm, Private collection.\n(ναι, έχει και λίγη νέκρα)\n27 Μαΐου, 2022 στις 11:46\nτο 42 στο 39\n27 Μαΐου, 2022 στις 11:50\nΑς μείνουμε στην ευλογία της ομορφιάς, εν προκειμένω στην (επιλεκτική ) ευλογία της τουλίπας, τον πυρετό που έκαψε πολλούς\n(αν με προλάβατε, σόρυ!)\n>>η φονική αρρώστια δαμάστηκε και έχει πια κηρυχτεί ξεριζωμένη.\nΔαμαλϊάστηκε , αφού ! 🙂\n>>αν δείτε σε αγγλικό κείμενο τον όρο eulogy δεν εννοεί βεβαίως την ευλογιά, αλλά ούτε και την ευλογία, που είναι blessing· πρόκειται για τον επικήδειο λόγο.\nΛοιπόν*, στα μέρη μου ‘βλογούμαι επίσης σημαίνει στεφανώνομαι (το μυστήριο).\nΈλεγε ο πατέρας μου «το Μάη επαντρευτήκαμε (αρραβωνιαστήκαμε) και τον Αύγουστο ευλοηθήκαμε».\n*χαχα -αναφορικά με τον επικήδειο των άγγλων και τους …γαμοκαμένους 🙂\nΜια τρίπαλια μαντινιάδα:\nΕ κοπελιά βλοήσου με\nή δαχτυλίδωσέ με\nή βγάλε από τη μέση σου\nμαχαίρι σκότωσέ με\nΈλα, πάρε και λίγο χρώμα να ανοίξει η καρδιά σου:\nAbraham Teniers (1629–1670), Barbershop with Monkeys and Cats (date not known), oil on copper, 24 x 31 cm, Kunsthistorisches Museum, Vienna, Austria\nDavid Teniers the Younger (1610–1690), A Monkey Encampment (1633), oil on copper, 33 x 41.5 cm, Private collection.\n27 Μαΐου, 2022 στις 11:52\n42 Μπράβο Οdin! , κι ό,τι ετοιμάστηκα να σου γράψω αν έχεις κανένα …βλογημένο μαϊμούνι! 🙂\n27 Μαΐου, 2022 στις 11:55\n>>Με αποβολή του αρχικού φωνήεντος εμφανίστηκε και ο τύπος «βλογιά»,\nΌπως το όνομα ‘Βδοκιά, που ακούω στην Αρκαδία. Έχουμε θεια-Βδοκιά (Ευδοκία) στην οικογένεια.\n27 Μαΐου, 2022 στις 12:02\nΓΤ πού ‘σαι; Να εδώ ένας συμβολικός πίνακας (συμβολικός ναι, αφού η μαϊμού προστατεύει το ουΐσκυ μας):\nSerhiy Kolyada (b 1972), The Theory of Origins (2012), ballpoint pen on paper, dimensions and location not known. Courtesy of and © Serhiy Kolyada\nΗ εξήγηση του πίνακα από τον καλλιτέχνη:\n27 Μαΐου, 2022 στις 12:05\nΤο παλιό, προφανούς προέλευσης «βάλαμε βλογητός» (ευλογητός)=ξεκινήσαμε μια δουλειά, το είπαμε?\n27 Μαΐου, 2022 στις 12:09\n47 Ο Φον Μαξ αγαπούσε πολύ τις μαϊμούδες. Εδώ, μάλλον η κόρη του, κρατάει ένα μαϊμουδάκι:\nGabriel von Max (1840–1915), Go to Sleep! (1900), oil on canvas, dimensions not known, Private collection.\n27 Μαΐου, 2022 στις 12:14\nΠερί ευφημισμού και πιθήκων ομιλούντες, αξίζει να θυμηθουμε και την τετραπλή ονοματική αναβάθμιση που διέπραξε ο τελευταίος(;) “ιδιοκτήτης του (υπηρέτου) πιθήκου Ξουθ, ο φερόμενος ως τυπικό δείγμα ανερχόμενου νέου στην Αθήνα της δεκαετίας του 1840”, τουτέστιν ο Κώλιας, γιος του Γιάννη του Αγωγιάτη από΄την Τραπεζούντα (που “πλούτησε ανελπίστως κατά την Ελληνική επανάσταση”):\n«Ο Κώλιας λοιπόν του Γιάννη αγωγιάτου Τραπεζουντίου, κατά την εν τη πεφωτισμένη Ευρώπη περιήγησιν αυτού, ενόμισε κατάλληλον να μεταβάλη επί το ευγενικώτερον το μέν Κώλιας, εις το Καλλίστρατος, το δε Γιάννη, εις το Ευγενίδης, το δε αγωγιάτου, εις το αγωνιστού και το Τραπεζούντιος εις το Τραπεζίτης και ούτως εσφυρηλάτησε θαυμασίως το ωραίον αυτού όνομα. Καλλίστρατος Ευγενίδης Αγωνιστής και Τραπεζίτης• υπό δε το όνομα τούτο υπήρχε γνωστός εις όλον τον εντός και εκτός του κράτους κόσμον, και υπό τούτο το όνομα εξυμνούν οι εφημεριδογράφοι της πρωτευούσης τας πατρογονικάς σπανίας αυτού αρετάς, οσάκις επλήρωνεν ανά 30 λεπτά τον στίχον εις μετρητά και τακτικώς την εξαμηνιαίαν αυτού συνδρομήν.»(βλ. http://ebooks.edu.gr/ebooks/v/html/8547/2700/Keimena-Neoellinikis-Logotechnias_A-Lykeiou_html-empl/indexE8.html )\nΠαλι καλά λοιπόν που στον αιώνα μας, υπ’ ακοήν φιλελεύθερης λαλιάς πλέον, ουδείς ευλογούμενος, ψευδεπίγραφος Άρχων προΐσταται εν Ελλάδι και κανείς βλογιοκομμένος σπουδαστής του δεν καταδικάζεται να τον υπηρετεί, και έτσι, μπορούμε να κοιμόμαστε ήσυχοι ότι δεν κινδυνεύουμε από μαϊμουδοβλογιά.\n27 Μαΐου, 2022 στις 12:15\n15. Αν τα πράγματα είναι σοβαρά πρέπει να τα αντιμετωπίσουμε με σοβαρότητα. Το υποχρεωτικό οφείλει να υπηρετείται και να παρέχεται στους πολίτες. Καμία δοσοληψία με τις ιδιωτικές φαρμακοβιομηχανίες. Ο στρατός υπάρχει για να μας προστατεύει από τους εχθρούς και ο εχθρός εδώ είναι ο ιός.\n27 Μαΐου, 2022 στις 12:31\n41 Φοβερή ιστορία….\n50 Α μπράβο!\n27 Μαΐου, 2022 στις 12:38\nΟι πίνακες του Bonington από τη δεκαετία του 1820 είναι καταπληκτικοί. Αλλά όταν ζωγράφισε αυτόν τον πίνακα η υγεία του είχε ήδη επιδεινωθεί. Στις αρχές Ιουλίου ήταν σωματικά ανίκανος και τον Σεπτέμβριο οι γονείς του τον έβαλαν να μετακομίσει στο Λονδίνο για ιατρική φροντίδα και πέθανε εκεί ως αποτέλεσμα πνευμονικής φυματίωσης στις 23 Σεπτεμβρίου 1828, ένα μήνα πριν κλείσει τα 26 του χρόνια.\nRichard Parkes Bonington (1802–1828), Corso Sant’Anastasia, Verona (1828), oil on millboard set into panel, 60 x 44.2 cm, Yale Center for British Art, New Haven, CT.\n27 Μαΐου, 2022 στις 12:43\nΜέχρι το 1884 η υγεία του Bastien-Lepage κατέρρεε γρήγορα. Μια επίσκεψη στο Αλγέρι για να προσπαθήσει να ανακάμψει αποδείχθηκε ανεπιτυχής, έτσι επέστρεψε στο Παρίσι, όπου πέθανε τον Δεκέμβριο, ενώ σχεδίαζε ακόμη μια νέα σειρά αγροτικών έργων ζωγραφικής. Κατά μια περίεργη και πιο τραγική σύμπτωση, η φίλη και μαθήτριά του Μαρί Μπασκίρτσεφ, Ουκρανή, είχε πεθάνει λίγο περισσότερο από δύο μήνες νωρίτερα, επίσης από φυματίωση.\nΕδώ είναι ένα από τα πολλά ευαίσθητα πορτρέτα που έκανε για τους φτωχούς, στην περίπτωση αυτή ένα αγόρι πολύ φτωχό για να ασφαλίσει τις μπότες του με κορδόνι.\nJules Bastien-Lepage (1848–1884), Pas Mèche (Nothing Doing) (1882), oil on canvas, 132.1 x 89.5 cm, Scottish National Gallery, Edinburgh, Scotland.\n27 Μαΐου, 2022 στις 12:49\nΕδώ ένας πίνακας της Μαρί Μπασκίρτσεφ:\nMarie Bashkirtseff (1858–1884), A Meeting (1884), oil on canvas, 193 x 177 cm, Musée d’Orsay, Paris.\n27 Μαΐου, 2022 στις 12:55\nΚαι επειδή δεν ξέρω αν κουράζω, ας βάλω και ένα τελευταίο έργο, άλλης τεχνοτροπίας, του Lacombe, ο οποίος αρρώστησε από φυματίωση κατά τη διάρκεια του Πρώτου Παγκόσμιου Πολέμου και πέθανε ως αποτέλεσμα αυτής το 1916, σε ηλικία μόλις 48 ετών:\n27 Μαΐου, 2022 στις 13:08\nΕπανέρχομαι από την βαθιά σιωπή μου για να αναφέρω και την περίπτωση τού Μοντιλιάνι, ο οποίος προσβλήθηκε από φυματίωση σε ηλικία δεκαέξι ετών. Είχε γνωρίσει τη νεαρή και όμορφη φοιτήτρια τέχνης Jeanne Hébuterne, που φαίνεται στο πορτρέτο, την Άνοιξη του 1917. Ήταν ήσυχη, ντροπαλή, και ζούσαν μαζί σε ένα διαμέρισμα. Όταν έφυγαν από το Παρίσι και έμειναν στη Νίκαια, έφερε στον κόσμο την κόρη τους, που ονομαζόταν επίσης Jeanne.\nΣτις 24 Ιανουαρίου 1920, ο Μοντιλιάνι, πέθανε στο νοσοκομείο στο Παρίσι από φυματιώδη μηνιγγίτιδα. Μόλις δύο μέρες αργότερα, η Jeanne Hébuterne, αυτοκτόνησε πέφτοντας από ένα διαμέρισμα του πέμπτου ορόφου ενώ ήταν έγκυος στο 2ο παιδί τους\nAmedeo Modigliani (1884–1920), Portrait of Jeanne Hébuterne (1919), oil on canvas, 92.3 x 54.5 cm, Ohara Museum of Art 大原美術館, Kurashiki, Japan\n27 Μαΐου, 2022 στις 13:35\n36 έως και 58, 59 Στα όσα ακριβέστατα γράψατε, επιτρέψτε μου να προσθέσω από ζωγραφους σε πανδημίες τους Περουτζίνο που πέθανε από πανώλη, Ο ίδιος κύκλος της επιδημίας θέρισε στην Βενετία τον Βερονέζε (Paolo Calliari, 1528-1588 ) [2,3] και τον Τισσιανό, που πέθανε σε ηλικία περίπου 90 ετών. H πανώλη, όμως, δεν χτυπούσε μόνο στην Ιταλία. Ο Χανς Χολμπαϊν ο νεώτερος (1497-1543) Γερμανός , ευνοούμενος πορτραιτίστας στην αυλή του Ερρίκου του 8ου της Αγγλίας, είχε την ίδια μοίρα στις 29 Νοεμβρίου του 1543, στο Λονδίνο, κατά την διάρκεια της επιδημίας στην ζοφερή ατμόσφαιρα μιάς πόλης χτυπημένης από την επιδημία, με τον κόσμο κλεισμένο στα σπίτια και τους νεκρούς να συλλέγονται κατά εκατοντάδες από τους δρόμους και να καίγονται\n27 Μαΐου, 2022 στις 13:46\n27 Μαΐου, 2022 στις 13:55\nΜε το Ιουλιανό ημερολόγιο, που ίσχυε τότε στην Ελλάδα, η 22-10-1905 ήταν Σάββατο.\n27 Μαΐου, 2022 στις 14:01\n15 Λεώνικε κρούσμα ευλογιας ΔΕΝ εχει καταγραφει από τον WHO μετα το 1980. Ο ιός των πιθηκων μεταδιδεται ως αλυσιδα (chain transmission) και δεν ειναι πρακτικά δυνατο να κανει επιδημια ή πανδημια. Τωρα για σεξουαλική μετάδοση…ισως υπάρξουν κάποια νεα δεδομενα…\n27 Μαΐου, 2022 στις 14:18\nΤο 1562, ανατέθηκε στον Βερονέζε να ζωγραφίσει ένα μεγάλο έργο για την τραπεζαρία του μοναστηριού των Βενεδικτίνων του San Giorgio Maggiore στη Βενετία. Η κεντρική του αφήγηση είναι ένα επεισόδιο της διακονίας του Χριστού όπως καταγράφεται στα ευαγγέλια. Εδώ, ο Χριστός και οι μαθητές του προσκλήθηκαν σε ένα γαμήλιο γλέντι στην Κανά της Γαλιλαίας. Προς το τέλος του, το κρασί άρχισε να τελειώνει και τον ρώτησαν τι να κάνουν. Κατηύθυνε τους υπηρέτες να γεμίσουν κανάτες με νερό το οποίο στη συνέχεια μετέτρεψε σε κρασί.\nPaolo Veronese (1528–1588), The Marriage Feast at Cana (1562-3), oil on canvas, 667 × 994 cm, Musée du Louvre, Paris.\nΤισσιανό. Ο Έρωτας (με το βέλος του, κάτω δεξιά) και οι amorini του (βοηθοί):\nTitian (Tiziano Vecelli) (1490–1576), The Worship of Venus (1518-19), oil on canvas, 172 x 175 cm, Museo Nacional del Prado, Madrid.\n27 Μαΐου, 2022 στις 14:23\nPietro Perugino (1448–1523), Tezi Altarpiece (Virgin and Child, Saint Nicholas of Tolentino and Saint Bernardino of Siena) (1500), media and dimensions not known, Galleria Nazionale dell’Umbria, Perugia, Italy.\n27 Μαΐου, 2022 στις 14:26\n@ 62 ΣΠ\n27 Μαΐου, 2022 στις 14:27\nHans Holbein der Jüngere : Los embajadores [Jean de Dinteville und Georges de Selve (Die Gesandten)] / 1533\n27 Μαΐου, 2022 στις 14:32\n27 Μαΐου, 2022 στις 15:04\nΤο pox στις ασθένειες smallpox, monkeypox, chickenpox είναι εναλλακτική γραφή του pocks, που είναι τα σημάδια, οι ουλές που προκαλούνται.\n27 Μαΐου, 2022 στις 15:23\nΈχει μεγάλο ενδιαφέρον το τι υπάρχει στο εξαιρετικό αυτό έργο του Hans Holbein der Jüngere\n27 Μαΐου, 2022 στις 15:29\nΚαι η ιλαρά ευφημισμός δεν είναι;\nΑπόσπασμα από το (πολύ ενδιαφέρον) άρθρο της Αικατερίνη Πολυμέρου-Καμηλάκη ‘Η προσωποποίηση ασθενειών, Φόβος, πανικός και αντιμετώπισή τους»:\nOι ασθένειες με ευρεία διάδοση, όπως η ευλογιά, η χολέρα και η πανώλης, προσωποποιούνταν ως γυναίκες που έσπερναν το θάνατο και την ερήμωση και η αναφορά τους και μόνο προκαλούσε φόβο και συλλογικά πανικό. Σύμφωνα με τις ευρύτατα διαδομένες παραδόσεις, «η μία απ’ αυτές\nκρατεί ένα μεγάλο κατάστιχο. Η άλλη ένα ψαλίδι κοφτερό και η τρίτη ένα σάρωμα. Μπαίνουν μαζί στα σπίτια που έχουν να πάρουν ανθρώπους. Η πρώτη γράφει στο χαρτί της κείνους που θα πάρουν, η δεύτερη τους λαβώνει με το ψαλίδι, και η τρίτη τους σαρώνει». Η ευλογιά ή βλογιά, μονοβλογιά, μελιτάτη, ή γλυκιασμένη έχει αδερφές την οστρακιά και τον κεχρίτη ή την πανούκλα και τη χολέρα, τα μεγάλα θανατικά, με τα οποία γυρίζει χώρες και χωριά. Αλλά και χωριστά η βλογιά, όπως και οι αδερφές της, παρουσιάζεται όχι ως μία μόνη γυναίκα αλλά ως τριάδα γυναικών με άσπρα ή μαύρα φορέματα και από εκεί προκύπτουν οι εκφράσεις πανικού: «περπατούν οι βλογιές», «ήρθαν οι πανούκλες», «οι χολέρες» κ.λπ. Όπως και οι Μοίρες, είναι συνήθως φόβητρα, «τρεις γριές με μεγάλα δόντια, και περβατούν πάντα μαζί κουκλωμένες» ή «τρεις αδερφάδες που κατοικούν στην άκρη του κόσμου».\nΗ ευλογιά υπήρξε μία από τις πιo φοβερές παραδοσιακές αρρώστιες. Δεν είναι βέβαιο ότι υπήρχε κατά την αρχαιότητα. Ενδεχομένως εμφανίζεται από τον 11ο και 12ο αιώνα. Mεταδίδεται εύκολα και γι’ αυτό η εμφάνισή της για ολόκληρους αιώνες προξενούσε πανικό. Στον ελληνικό χώρο οι\nθάνατοι από ευλογιά ήταν πολλοί. Αρκούσε ένας μολυσμένος για να μoλύνει όλο το χωριό. Γι’ αυτό, όταν κάποιος εμφάνιζε συμπτώματα, τον έδιωχναν από τον οικισμό. Έδεναν τα χέρια των ασθενών για να μην ξύνονται ώστε να μη μείνουν σημάδια. Βλογιοκομμένος είναι ο σημαδεμένος από τα έλκη της ευλογιάς και συνεκδοχικά ο άσχημος.\n«Η βλουγιά είναι γυναίκα ασπρουφόρα, που της αρέσουν τα γλυκά και τα μαλακά. Γι’ αυτό δεν πατούν μπαμπάκι στα σακκιά, γιατί η βλουγιά που τσ’ αρέσουν τα μαλακά μπουρεί νά ’νι μέσα στα μπαμπάκια, κι αν πατηθή, θυμών’ πουλύ, κι οι αρρώστ’ γίνουντι χειρότιρα. Oύτε τα σκουτιά είνι καλό να ζιουματίζουν ή να κουπανίζουν, γιατί η βλουγιά θυμών’. Oύτε τα γουρούνια, ούτε τα πρόβατά τους σφάζουν όταν είναι βλουγιά. Κι τα σκυλιά, τα ’χουν δεμένα κι δεν τ’ αφίνουν απουλυτά, γιατί αυτά βλέπουν τη βλουγιά κι αλυχτούν, κι αυτό τη θυμώνει παραπουλύ. Μόνον βάνουν στις πόρτις του σπιτιών σαν είνι βλουγιά αγγειά και μέλι, για να βρη αν έρθη κι να τα φάγη να φχαριστηθή κι να περάση γλήγουρα» (μαρτυρία από τα Λακκοβίκια Μακεδονίας).\nΣτη Σιγή Βιθυνίας, της Αγίας Βαρβάρας, προστάτριας των παιδιών από την ευλογιά, όταν ήταν επιδημία και ιδιαίτερα όσοι είχαν μικρά παιδιά «έκαναν μελόπιττα για χάρη της αγίας Βαρβάρας, για να μη βγάλουν τα παιδιά την ευλογιά κι αν τη βγάλουν να τη βγάλουν γλυκειά. Κι όταν μιλούν για ευλογιά δε λένε τ’ όνομά της, παρά λένε: η… μέλι, γάλα στ’ αχείλι της. Κι αν το πουν λένε η ευλογημένη, μέλι γάλα στ’ αχείλι της… Στον καιρό που είναι η ευλογημένη επιδημία μοιράζουν όλο γλυκά και στο σπίτι που έχουν άρρωστο δεν τηγανίζουν, δεν ψήνουν κρέας παρά όλο βραστά φαγιά».\nΣύμφωνα με μαρτυρία από την Αθήνα (την αναφέρει ο Ν. Πολίτης), «το 1882, που ήταν βλογιά, ένας αμαξηλάτης περνούσε τα μεσάνυχτα από την οδό Αθηνάς. Εκεί κοντά που είναι χωσμένο το εκκλησάκι της αγιά Μαύρας τον εσταμάτησε μια γυναίκα μαυροφόρα και του είπε να τραβήξη στο φανάρι του Διογένους. Όταν έφτασαν είδε πως στο αμάξι δεν ήταν μια μόνο γυναίκα, αλλά τρεις, μαυροφόρες, και από τον τρόμο του μόλις κατέβηκαν εχτύπησε τ’ άλογα κι έφυγε χωρίς να γυρέψη το αγώγι του. Την άλλη μέρα ακούστηκε βλογιά στην Πλάκα, γύρω στα σπίτια που κατέβηκαν οι μαυροφόρες. Άλλοι είδαν τότε τις βλογιές νύχτα στη Σπηλιά του γέρου, παρακάτω από το Αστεροσκοπείο. Μια γριά είδε τον ίδιο καιρό σ’ εκείνο το μέρος δυο γυναίκες ασπροφόρες, όχι μαυροφόρες, και συζητούσαν αναμεταξύ τους ποιο δρόμο να πάρουν, και ύστερα ετραύηξαν κατά την Κασσίδα. Εσυμπέρανε πως θα ήταν η Βλογιά και η Χολέρα, γιατί δεν πέρασαν πολλές ημέρες κι ακούστηκε βλογιά, σ’ εκείνη τη συνοικία. Και άλλες γυναίκες είδαν τότες άλλες μια, άλλες τρεις μαυροφόρες γυναίκες».\nClick to access 104-6.pdf\n27 Μαΐου, 2022 στις 15:37\n70 δεν υπάρχει η σελίδα\n27 Μαΐου, 2022 στις 15:42\nΤο οτι δεν καταγράφτηκε δεν σημαίνει πως δεν υπήρξαν κρούσματα , έχω ένα υπ όψιν μου το 87 περίπου, όπως μου ίχε πει ο παιδίατρος\n27 Μαΐου, 2022 στις 15:46\n62 Xμ, σωστα\n71α Καλά λες.\n27 Μαΐου, 2022 στις 15:47\nΒλογιομμένος ήταν και ο Λέμμυ Κώσιον (όλα σικ), ο ήρωας που εμπνεύστηκε ο συγγραφέας Peter Cheyney και ενσάρκωσε ο Eddie Constantine που τον υποδυόταν μέχρι και λίγα χρόνια πριν το θάνατό του. Περιπέτειές του διαβάζαμε στη ΜΑΣΚΑ.\n27 Μαΐου, 2022 στις 15:52\nΓιώργο, δεν νομίζω ότι ισχύει. Κάποτε (τον προηγούμενο αιώνα) λέγανε ότι είχε επικυρηχθεί η εύρεση κρούσματος ευλογιάς\n27 Μαΐου, 2022 στις 15:59\n27 Μαΐου, 2022 στις 16:06\n17, … «Ευλογείτε»: το έχω ακούσει ως χαιρετισμό προς παπάδες, αντί καλημέρα ή χαίρετε. …\nΠράγματι, το έχω ακούσει και στο σήκωμα του τηλεφώνου (αντι, Ναι, Εμπρός, κλπ) σε μοναστήρι.\n27 Μαΐου, 2022 στις 16:18\nΣτην Πρέβεζα είχαμε μια χειρονομία, στοιχείο της συμπεριφοράς μας, όταν βλέπαμε έναν ιερέα, αμέσως να χτυπάμε ελαφρά τον διπλανό μας, π.χ. στον ώμο, στο στήθος, λέγοντας «παπάς». Αυτό (ποιο; να «δώσεις τον παπά») έπρεπε να γίνει όσο το δυνατό γρηγορότερα πριν και ο άλλος αντικρύσει τον παπά και τον δώσει. Το ξέρουμε και σε άλλα μέρη;\n27 Μαΐου, 2022 στις 16:44\n73 H ευλογιά ειναι φοβερά μεταδοτική…δεν θα ηταν ποτέ μόνο ενα, μεμονωμένο\n27 Μαΐου, 2022 στις 17:16\n–\tΝα πούμε και για την ευλογιά των (αιγο)προβάτων (Sheeppox – Variola ovina). Ασθένεια κι αυτή δύσκολη στην αντιμετώπισή της, με υψηλή μεταδοτικότητα και σημαντική θνησιμότητα.\n–\tΚαι για την ευλογία των προβάτων, έθιμο που αναβιώνει κάθε χρόνο κυρίως στην ΑσήΓωνιά των Χανίων, αλλά και σε άλλες κτηνοτροφικές περιοχές της Κρήτης, με διάφορες μορφές.\n–\tΠάντως ο τύπος ‘ευφλογία’ φαίνεται να επιβιώνει μέχρι και τη δεκαετία ‘70s. Εδώ π.χ. η Σκότλανδ Γυάρδ κυνηγάει την …ευ(φ)λογία! 🙂\n27 Μαΐου, 2022 στις 17:26\nστ.23 Βιτσιά δίνει του μαύρου του και στα βλοΐδια φτάνει\nστ. 25 αύριον την γυναίκα σου την ευλογούσι μ’ άλλον.\n-Πες μου να ζήσεις, καλοργιά , πλακώνω στο βλοείτε;\n-Αν είν’ ο μαύρος γλήγορος πλακώνεις στο βλοείτε,\nαν είν ‘ο μαύρος σου αργός, θε να ‘νε ευλογημένοι.\n27 Μαΐου, 2022 στις 17:51\nΣτην Αθήνα στα 80ς, ίδιο πράγμα, αλλά λέγαμε «πάρ’τον παπά».\nΗ αγία Βαρβάρα και η αγία Μαύρα θεωρούνται προστάτισσες κατά της ευλογιάς.\n27 Μαΐου, 2022 στις 18:14\n79-83 Ε, ναι. Λέγαμε «πάρ’τον» ή «πάνω σου». Και ο άλλος για άμυνα έπρεπε να πιάσει τ’απαυτά του (τα δικά του, όχι του παπά), οπότε ήταν γειωμένος.\nΚαι το ίδιο έθιμο το ήξερε και το εφάρμοζε κι ο πατέρας μου στη Μυτιλήνη ως έφηβος.\n27 Μαΐου, 2022 στις 18:15\nΗ αρρώστια από οργή κάποιου θεού\nΟδύσσεια ε 395 κ.ε.\nΠόση χαρά τα τέκνα νιώθουνε τον κύρη τους θωρώντας,\nπου σε βαριάν αρρώστια κοίτεται και λιώνει χρόνια τώρα\nμέσα στους πόνους, τι τον χτύπησε κάποιος θεός που οργίστη,\nκαι τέλος οι θεοί τον γλίτωσαν, κι είναι τρανή η χαρά τους\nΙλιάδα Α 8 κ.ε.\nτου Δία και της Λητώς τους έσπρωξε ο γιος που με τον ρήγα\n27 Μαΐου, 2022 στις 18:19\nΣτο λινκ προστέθηκε από τον δαίμονα του ιστολογίου ένα ξεκάρφωτο Ε και γι΄αυτό δεν άνοιγε,\nΕπαναλαμβάνω το σωστό\nΠέδη, αυτό που λένε παραπάνω με το «παρ’ τον παπά» έχει κάτι παρόμοιο και στην Ιταλία ή κακοθυμάμαι και το μπερδεύω με κάτι άλλο?\nΝαι, ναι το θυμάμαι και με την έκφραση «πάρ’ τον παπά» ή «πάρ’ τον». Η πλήρης έκφραση σε μας θα ήταν «παπάς, πάρ’ τον».\n27 Μαΐου, 2022 στις 18:47\n79,83,89:Παίζανε κι εδώ τα αλάνια (της Θεσσαλίας) το ασεβές “παρ’ τον παπά”, χωρίς να είναι πασιφανές γιατί τον “έδιναν” μουλωχτά στον διπλανό τους: Για να τον θάψει ή για να τον “ευλογήσει”(:οπότε εκεί θα μπορούσε να κρύβεται και ένα σκανδαλιστικότερο “σκύψε…ευλογημένε!”) ;\nΣε πρώτη ερμηνεία, σαφώς το πρώτο, νοούμενο ως πείραγμα χοντρό, παραπλήρωμα του “δεν θα πεθάνουμε ποτέ κουφάλα νεκροθάφτη” ή “μακριά από μένα κι ας είναι σε αδελφό” , σήμα κατατεθέν αυτεπιβεβαιωτικής ζωντάνιας, της άμεσης απόκρουσης του αόριστου τέλους, αλλά και της αλαζονικής νιότης η οποία, σφριγώσα, διασκεδάζει εωσφορικά με την ιδέα του θανάτου.\nΣε τελική ανάλυση οπωσδήποτε(:δηλ. κι έτσι κι αλλιώς) το δεύτερο, εάν διευρύνουμε εννοιολογικά τον “καλό λόγο” και με τον ομογενή όρο eulogy.\n27 Μαΐου, 2022 στις 18:51\n90 Εθεωρείτο ότι φέρνει γρουσουζιά.\n27 Μαΐου, 2022 στις 18:53\nG (73), μου φαίνεται πολύ απίθανο. Δεδομένου ότι ο εμβολιασμός σταμάτησε γύρω στο 1980, έστω και ένα κρούσμα ευλογιάς θα ήταν τρομακτική είδηση, και ο γιατρός που θα το διαπίστωνε θα έπρεπε να κάνει ΠΟΛΥ ντόρο. Μήπως ήταν απλώς μια ιδιαίτερα βαριά περίπτωση ανεμοβλογιάς;\nΑφετέρου, το 1987 όλοι οι άνω των 10 ετών ήταν ήδη εμβολιασμένοι. ΑΝ το παιδάκι ήταν μικρό και ανεμβολιαστο, αλλά δεν ερχόταν σε επαφή με αλλά παιδιά (δεν πήγαινε π.χ. σχολείο), θα ήταν δυνατόν να πάθει ευλογία και να μην τη μεταδώσεις. Αλλά από πού διάβολο να είχε αρπάξει τον ιό;\nΤέλος πάντων, εμείς οι γέροι πρέπει να είμαστε προστατευμένοι από την ευλογιά των πιθήκων, λόγω του εμβολιασμού μας κατά της ανθρώπινης — ή όχι, γιατροί;\n27 Μαΐου, 2022 στις 18:59\nΑυτό το θυμήθηκες επειδή γινοταν λόγος για μεταδοτικές ασθένειες; Κι ο παπάς είναι μεταδοτικός. Γλιτώνεις αν τον δώσεις κι εσύ σε άλλον, αρκεί να μην προλάβει να σταυρώσει τα δάχτυλά του (καταπληκτικό έτσι; ο σταυρός σε προστατεύει από τον παπά). Αν δεν έχεις πουθενά να τον δώσεις, πεθαίνεις.\nΤο άλλο που λέει ο Νίκος #85 το ξέρω σε άλλο πλαίσιο: απλώς όταν συναντήσεις παπά στον δρόμο πιάνεις τ’ αρχίδια σου για να μη σε πάει γρουσουζιά. Ανεξάρτητα από το αν είσαι μόνος ή με παρέα.\nΠροφανώς πιο παιδικό το πρώτο, πιο ενήλικο το δεύτερο.\nΤο οποίο δεύτερο καλό είναι να εφαρμόζεται προληπτικά και με την αστυνομία. Οι μπάτσοι δε σε σταματάνε ποτέ αν δεν έχει μπάτσους εκεί που είσαι. Αν όμως έχει, καλύτερα να μη σε σταματήσουν, γιατί είναι βέβαιο ότι κάτι θα σου βρουν.\n27 Μαΐου, 2022 στις 19:00\n91:..και μάλιστα γρουσουζιά που αρκούσε για…πεντέξι..\n27 Μαΐου, 2022 στις 19:04\n93. Συμφωνώ απόλυτα στο απίθανο…θα προσέθετα και το «απολύτως». Οχι μόνο θα δημοσιευόταν αμέσως σε οποιοδήποτε ιατρικό περιοδικό αλλά θα ήταν εγκληματικό να μην ειδιοιήσει αρμόδια υπηρεσία ώστε να θέσει το ενδεχόμενο -έστω και απλά υποπτο-κρούσμα και τις επαφές του σε καραντίνα. Το ότι ήταν παιδίατρος δεν μου λέει τίποτα…οποιαδήποτε ειδικότητα μπορεί να κάνει λάθος στην διάγνωση…αλλά παιδίατρο αδιάφορο δεν εχω γνωρίσει. Για το ερώτημα -ναι, δυο εμβόλια για την που κυκλοφορούν στις ΗΠΑ μπορούν να προφυλάξουν χορηγουμενα τωρα εναντι ευλογιάς των πιθήκων, αλλά δεν είναι η εκταση τετοια που να δοθει ως γενικη οδηγια. Υπερήλικες, προηγουμένως εμβολιασθέμτες είναι, ενδεχομένως, προστατευμένοι, αλλά οχι σε ποσοστό 100%\n27 Μαΐου, 2022 στις 19:43\nΗρακλης Γιαννακοπουλος, παιδίατρος, πλατεία Κυψέλης, με εξαιρετική φήμη στην περιοχή. Στην συγκεκριμένη περίπτωση, την πρόλαβε πριν εκδηλωθεί από το χαρακτηριστικό σχήμα των πόρων του δέρματος όπως όταν κρυώνει έντονα κάποιος ενώ ήταν καλοκαίρι. Ισως επειδή την πρόλαβε δεν την ανέφερε, εγώ δεν είμαι γιατρός να ξέρω, απλά μεταφέρω.\n27 Μαΐου, 2022 στις 20:01\nΠάλι καλά που δε σου πούλησε θεραπεία για τον καρκίνο…\n27 Μαΐου, 2022 στις 20:07\nΝικοκύρη, ἀπ’ ὅτι βλέπω «κατέβηκες» καλά προετοιμασμένος γιά τά ἱστορικοϊατρικά τοῦ θέματος (Τιμόνης, Πυλαρινός, Τζένερ κλπ)\n[Γιά ὅσους ἐνδιαφέρονται γιά περισσότερα στοιχεῖα, ἀνεβάζω δύο συνδέσμους ἀπό σχετικές\nἀνακοινώσεις τοῦ ἀγαπητοῦ φίλου Δημήτρη Καραμπερόπουλου:\nσέ ἕνα σημεῖο ὅμως [ευλογιασμός (variolation)] θά μπορούσαμε νά ἁπλωθοῦμε ἐπωφελῶς λίγο περισσότερο στά τῶν ὁρολογιῶν γιά νά ὑπενθυμίσουμε τόν οίκεῖο -στούς περισσότερους- «δαμαλισμό» καί νά ποῦμε ὅτι ὁ γενικός πλέον (γενικεύθηκε ἀπό τόν Παστέρ)/ ἀγγλικός/ παγόσμιος ὅρος\nἀπό ἐκεῖ ξεκινᾶ τήν ἐτυμολογική διαδρομή του: vaccine < λατινικό vaccinus < vacca /ἀγελάδα\n27 Μαΐου, 2022 στις 20:11\nΑλλά βέβαια, θα μου πεις, όταν στον στρατό ένα καλόπαιδο με είχε πει (28 χρονών) ηλικιωμένο 🙂\n27 Μαΐου, 2022 στις 20:17\nΜην αστειεύεστε με την ΕΥΛΟΓΙΑ των πιθήκων, τα πράγματα είναι πολύ σοβαρά.🤔\n27 Μαΐου, 2022 στις 20:22\nΚάτι έκανα λάθος κι είμαι εξπέρ στους υπολογιστές γμτ,😂 Α ρε Γιάννη πού είσαι, εσύ πάντα με ξελάσπωνες.😢\nΡε συ Triant για βρές άκρη και δημοσίευσέ το μπάς και σωθεί η ανθρωπότης.😂\n27 Μαΐου, 2022 στις 20:27\nΝα προσθέσω ακόμη πως ήταν έμπειρος γιατρός, στα πρόθυρα της συνταξιοδότησης, και σπανίως έγραφε φάρμακα, ΄ήταν των ήπιων λύσεων.\nδεν ζήτησε αμοιβή, μη κριτικάρεις ο,τι δεν ξέρεις και δεν καταλαβαίνεις\n27 Μαΐου, 2022 στις 20:29\n27 Μαΐου, 2022 στις 20:30\n27 Μαΐου, 2022 στις 20:33\n(..συνέχεια ἀπό @98)\nἘκεῖνο τό «θεόσταλτη ευλογία» πῶς σοῦ ἦρθε, εὐλογημένε;;; 🙂\nΠάντως, κάτι τέτοια κελεπούρια δέν τά χρησιμοποιοῦν μόνο γιά νά ψαρέψουν τηλεθεατές ἤ κλίκ, ἤ γιά νά κεντρίσουν τά συντηρητικά ἀνακλαστικά τῆς κοινῆς γνώμης.\nΠΛΗΡΩΝΟΝΤΑΙ ΚΑΛΑ, ΠΟΛΥ ΚΑΛΑ!\n(Πεθύμησα ἐκεῖνον τόν ψυχοπαθάκια ἀπό Θεσσαλονίκη πού δέν ἄφηνε κάμερα γιά κάμερα, χωρίς νά «προειδοποιήση» γιά τό πανωλέθριο Κακό καί ἐκεῖνον τόν Ἀθηναῖο «ἀνοιχτομάτη» πού δέν πρόλαβε νά ὀργανώση τά Τάγματα Ἐφόδου πού ὀνειρεύονταν..)\n27 Μαΐου, 2022 στις 20:42\nΕνδιαφέρων πίνακας όντως, βέβαια το όλο σκηνικό μου φέρνει στον νου Μασονία, αρκετά από τα σύμβολα, ακόμα και το κράτημα του σπαθιού από την λαβή, σχεδόν δεν αφήνουν αμφιβολία.\n(Μου έκανε εντύπωση ότι ο Επίσκοπος, δεξια με τα μαύρα, πέθανε 33 ετών).\n27 Μαΐου, 2022 στις 20:44\n@16, @27 Δημόσιος Χώρος, @62 ΣΠ\nΒεβαίως, Σταύρο, και ευχαριστώ πολύ για την επισήμανση. Δικό μου λάθος να μη «δω» το Ιουλιανό, ενώ ήταν προφανές.\nΑλλά υπήρχε και ένα άλλο στοιχείο, από το οποίο ασφαλώς τεκμαίρεται ότι η 22.10.1905 τότε ήταν Σάββατο: είναι αυτή καθεαυτήν η προσωπικότητα του παππού του Δημόσιου Χώρου.\nΕπιχειρώ εν τάχει να τον ανατάμω (γιατί σε λίγο θα γίνει της πουτάνας στη Β’ Ιρλανδίας, κι αν δεν έρθουν οι μπρο_βλέψεις μας, πάμε Κορυδαλλό)\nΟ παππούς του Δημόσιου Χώρου κατέγραφε τα πάντα, ήταν ο Μέγας Άρχων Νταταμπάνκης της Ήπειρος\nΜε διψήφιους παρονομαστές, έπαιζε το γρόσι και το απειρόκλασμα αυτού.\nΜετρούσε και κατέγραφε\nφορτία στάχυα και άγανα\n‘πό ‘δώ μέχρι τα Άδανα\nκαι κάθε κόκκο ζάχαρη\nακόμα κι αν η ζήση ήταν άχαρη\nΚαι θα του ξέφευγε ότι η 22.10.1905 ήταν Σάββατο;\nΣχετικά λοιπόν με το ημερολόγιο του Ιωάννου Ρέντζου του Παλαιών Καταγραφών\nΠρέπει να φιλοξενηθεί σε προθήκη\nγιατί ο τύπος ήταν πρώιμη Βικηθήκη\nμάστορας στο καταγράφι\nεξού κι ο εγγονός ΔΧ στο πολεογράφι\nπου δεν άφησε τον κόπο τον παλιό\nνα πάει στράφι\nΑυτά ο λαός πρέπει να βλέπει\nκι όχι τα ρυτά του Μητσοτάκη\nο γιος του οποίου έπινε προχτές… σαλέπι\nστους θώκους του ΝΒΑ στη Βοστόνη\nοποία ανεμελιά, οποία ραστώνη\nμε της αμερικανιάς το καπελάκι*\n27 Μαΐου, 2022 στις 20:47\nμου έκανε εντύπωση και το πολύεδρο ηλιακό ρολόι, φαίνεται σαν να είναι κατασκευασμένο έτσι ώστε η κάθε του πλευρά να δείχνει την ώρα από διαφορετική παράλληλο.\n27 Μαΐου, 2022 στις 20:59\nME TO ΣΥΜΠΑΘΕΙΟ (περίπου) ΠΟΔΟΣΦΑΙΡΙΚΟ\nΤο σήκωμα στο μπατζάκι στο ένα πόδι του Αιτόρ οφείλεται σε ανερχόμενα ρεύματα αέρα μέσα από γρίλιες εδάφους όπως τότε με την φούστα της Μέρυλιν. Μην τυχόν και πάει ο νους σας στα δάκτυλά του που ακουμπούν το σορτσάκι, τότε είσαστε ακατάλληλοι για ποδοσφαιρικοί εισαγγελείς ( τουλάχιστον στις εποχές που ζούμε)\nΕξ αλλου φαίνεται και από την έκφραση του στόματος και την γλώσσα του σώματος. Κακώς τον παρεξήγησαν οι αλήτες της κερκίδας, το…ευγενής παιδί !!\nΟχι πως υπήρχε εχέφρων άνθρωπος που περίμενε κάτι άλλο με την ανεξάρτητη δικαιοσύνη που έχουμε, είπαμε μόνο ο Πέλκας όταν έπαιζε στον ΠΑΟΚ έχει τιμωρηθεί από τους δεκάδες που έχουν πανηγυρίσει έτσι, το γιατί παραμένει μυστήριο, μάλλον γιατί δεν τα έπιασε αλλά τα έδειξε δια της κατακορύφου !\nG, με κίνδυνο να μου πουν ότι επιμένω όπως κάποιοι 🙂 με τα ποδοσφαιρικά, η ευλογιά δεν «προλαβαίνεται», ούτε επιδέχεται θεραπεία, πλην συμπτωματικής, όσο έγκαιρα κι αν την υποπτευθεί κανείς. Προλαμβάνεται βεβαίως, και αποτελεσματικότατα, με τον εμβολιασμό — αλλά μόνο προτού την αρπάξεις!\nΕξακολουθεί να μου φαίνεται απίστευτο σοβαρός γιατρός να σου είπε τέτοιο πράμα.\n27 Μαΐου, 2022 στις 21:04\nΜα, τι λες τώρα, αγαπητέ μου; Αμφισβτείς τον ΠΑΟΚ-τζη;\n27 Μαΐου, 2022 στις 21:19\n101: Ρε συ Λάμπρο, πού να την βρω μες στον δίσκο σου;\nΉ ανέβασέ την εκεί που τις ανεβάζουν όλοι (εκτός από μένα που έχω δικό μου χώρο) ή πήγαινε στη σελίδα που τη βρήκες (στο διαδίκτυο εννοώ), πάτησε δεξί κλικ πάνω της, ‘αντιγραφή συνδέσμου’ (ή κάπως έτσι, δεν έχω Ελληνικά Windows) και μετά στο σχόλιό σου πάτησε επικόλληση. Κι άμα δουλέψει σφύρα μου 🙂\n27 Μαΐου, 2022 στις 21:20\nΔιαγράφτηκε ημερολογιακό σχόλιο, κατόπιν επιθυμίας του συντάκτη του 🙂\n27 Μαΐου, 2022 στις 21:21\n@109. Τζῆ, δέν παρακολούθησα τίς ποδοσφαιρικές λογομαχίες σας, ἀλλά ἄν ὑπάρχη κάποιος πού ἀμφισβητεῖ τό τί κάνει ἐδῶ στήν φωτογραφία αὐτός ὁ ἀληταρᾶς (καί τί προκάλεσε τήν ἄλλη ΑΛΗΤΙΚΗ ἀντίδραση τῆς παοκτσίδικης κερκίδας..) τότε δέν ἔχεις κανένα περιθώριο ἔντιμης συζήτησης μέ τούς συνομιλητές σου.\n(Σταμάτησε τήν ἀνώφελη διαμάχη καί πιές τά τσιπουράκια σου.. 🙂 )\n27 Μαΐου, 2022 στις 21:27\nΚοίταξε Αγγελε, ανεμοβλογιά δεν ήτανε, επειδή για να επιμένεις κάτι θα ξέρεις πιθανολογώ μήπως είπε πως ήταν οστρακιά και με τα χρόνια το ξέχασα. Τα συμπτώματα ήταν όπως στα έγραψα και μάλιστα μου έίχε δώσει συγχαρητήρια για την παρατηρητικότητα που γλύτωσε το παιδί από ένα μπελά\nΠέρασαν 35 χρόνια, πολλά ξεθωριάζουν.\n27 Μαΐου, 2022 στις 21:33\nΑγαπητε, έχω σταματήσει προ πολλού την διαμάχη στο άλλο νήμα λόγω έλλειψης εντιμότητας και λογικής και γι αυτό ανέβασα εδώ ελπίζοντας να μην το κάνουν μπάχαλο οι …αντικειμενικοί\n27 Μαΐου, 2022 στις 21:34\nΌχι πως ξέρω πολλά από ζωγραφική, αλλά ο πίνακας του Χολμπάιν στο #67 ήταν από αυτούς που συνέβαινε να ξέρω κι από πριν. Το παρακάτω λοιπόν δεν ξέρω λοιπόν αν αναφέρεται σε κανένα λινκ που να δώσατε, αλλά εδώ στη συζήτηση μάλλον δεν το είδα:\nΤι είναι αυτό το παράξενο πράγμα που πετάει λοξά εκεί κάτω, σαν μεγάλος δίσκος ή σαν… δεν είναι κι εύκολο να το περιγράψεις;\nΒλέποντας την εικόνα στον υπολογιστή δεν είναι εύκολο να δοθεί απάντηση. Σε βιβλίο, μεγάλου σχήματος, κάπως καλύτερα. Αλλά μάλλον πρέπει να βρεθεί κανείς εκεί όπου εκτίθεται ο ίδιος ο πίνακας, κι αφού τον αποκαμαρώσει, και φεύγει για να επισκεφτεί τις επόμενες αίθουσες, σταματάει για μια στιγμή στην πόρτα που, ας υποθέσουμε, βρίσκεται δεξιά του πίνακα και ρίχνει μια τελευταία ματιά λοξά πίσω του.\n(Πάντως εγώ από βιβλίο τον ξέρω, δεν τον έχω δει στ’ αλήθεια.)\n27 Μαΐου, 2022 στις 21:37\nΤα κρούσματα λέπρας τα πήρατε είδηση; https://www.ethnos.gr/greece/article/209383/leprahkatastashthsygeiasthsasthenoyssthnpatrakaioiektimhseistoneidikon\n27 Μαΐου, 2022 στις 21:45\nξεβλογερός: παρατσούκλι προχουντικού βλογιοκομμένου δήμαρχου Σερρών.\n27 Μαΐου, 2022 στις 21:47\nΤο άρθρο του κ. Σαραντάκου περί Ευλογιάς είναι επιεικώς απαράδεκτο. Κάνει «μπάμ» από μακρυά ότι πρόκειται για γονατογράφημα, λαϊκιστί… «ξεπέτα», που ο παραδόπιστος κύριος Νίκος παρέδωσε για δημοσίευση στο 2020mag, επειδή σταμάτησαν να τον πληρώνουν οι μπολσεβίκοι ιδιοκτήτες του.\nΕίναι πολύ λυπηρό το πάλαι ποτέ ξακουστό Σαραντάκειο Ιστολόγιο που στα 13 χρόνια λειτουργίας του ανέδειξε έναν Γιάννη Ιατρού, έναν Βατ@λο, έναν Αρ@ουτ, έναν νεαρό Ριβαλντίνιο κι έναν χριστιανό λόγιο του επιπέδου του Blogotinanai, να αναρτά παρόμοια κείμενα που παραπλανούν τον ανυποψίαστο αναγνώστη.\nΕΡΩΤΩ τον κ. Σαραντάκο: Είναι δυνατόν, κύριε Νίκο μου, να γράφετε για την Ευλογιά και να μήν αναφέρετε τα όσα λέει ο μέγας Νικόλαος Πολίτης για το ζήτημα αυτό στον 1ο τόμο των «Λαογραφικών Συμμείκτων» του (Αθήναι 1920); Τα αναρτώ για το ξεστράβωμα όλων μας:\nΌπως αντιλαμβάνεται και ο τελευταίος κάφρος αναγνώστης, ο Νικόλαος Πολίτης γράφει σαφώς ότι ο ευφημισμός «ευλογιά» για την λοιμική νόσο είναι ΑΝΤΙΔΑΝΕΙΟ από τα Αραβικά και τα Τούρκικα!.. Το ίδιο γράφει και ο Κοραής στα «Άτακτά» του. ΚΙ ΟΜΩΣ: Ο αγαπητός μας κύριος Νίκος δεν το έχει πάρει ακόμα χαμπάρι στα εξηνταφεύγα του, αλλά ούτε και βρέθηκε κάποιος γνώστης αναγνώστης για να του το «σφυρίξει» στις 13 ώρες που είναι ανηρτημένο το άρθρο.\nΕίναι πράγματι λυπηρό πόσο δραματικά έχει πέσει το επίπεδο του παρόντος Ιστολογίου μετά την κοίμηση του αλησμόνητου Γιάννη Ιατρού και τις αδικαιολόγητες αποβολές κάποιων επιφανών σχολιαστών. Είναι ευτύχημα που δεν υπάρχει πλέον η Alexa για να το καταγράψει\n27 Μαΐου, 2022 στις 21:50\n112 – 😂😂😂\nΓια να δοκιμάσω πάλι, είναι ζήτημα ζωής και θανάτου.\n27 Μαΐου, 2022 στις 21:53\nΦρουράαααα, σβέλτα την σκούπα.😂\n27 Μαΐου, 2022 στις 22:04\nΚρίμα! Χάσαμε την αποκλειστικότητα…\n27 Μαΐου, 2022 στις 22:12\nΟ άνωθεν …αφρούρητος μου θύμισε μια αγαπημένη έκφραση του ολιγογράμματου θείου [με αίσθηση γλώσσας, που έλεγα τις προάλλες] «Ε ρε ξύλο που πάει χαμένο… Πόσα δάση καίγουνταίνε…»\n27 Μαΐου, 2022 στις 22:35\nΝαι, πρέπει να δεις τον πίνακα από την δεξιά πλευρά για να … αποκαλυφθεί το ανθρώπινο κρανίο. Στο 87β αναφέρεται, και έχει και ένα σχετικό βίντεο με μια εικόνα που δείχνει τον πίνακα από δεξιά.\n27 Μαΐου, 2022 στις 22:37\nΥπόθεση εργασίας: αν τώρα κάποιος έμπαινε στον πειρασμό να απαντήσει στα άσχετα 109, 114 και 116, φαντάζομαι θα ήταν ο κακός. Εκείνοι που τα έγραψαν, όμως, τι ακριβώς περιμένουν να συμβεί; Προφανώς δεν αρκεί να ελπίζουμε στωικά πως αυτή τη φορά κανείς δεν θα μας διακόψει, όταν εμείς δημιουργούμε πρόσφορο έδαφος, για να συμβεί το αντίθετο.\n27 Μαΐου, 2022 στις 22:38\n@ 107 ΓΤ\nΜόλις γύρισα από το PREVEZA JAZZ FESTIVAL (20ή χρονιά) και διάβασα τα ωραία. 🙂\n27 Μαΐου, 2022 στις 22:51\n120 Σβέλτο μπαν. Και κρίμα, διότι η συνεισφορά είναι ουσιαστική, αλλά ο πρότερος βίος καταδικάζει.\n27 Μαΐου, 2022 στις 22:53\n«Οχι πως υπήρχε εχέφρων άνθρωπος που περίμενε κάτι άλλο με την ανεξάρτητη δικαιοσύνη που έχουμε»\nΓια πείτε μου κι εμένα να καταλάβω: Η «Εξυγίανση» δεν εξυγίανε το άθλημα; Τι στα κομμάτια μας φάγατε τ’ αυτιά τόσα χρόνια μ’ αυτήν…\n27 Μαΐου, 2022 στις 23:16\n126 – Είναι τόσο απλό να προσπερνάει κανείς τα σχόλια των σχολιαστών που δεν μπορεί να συνεννοηθεί ή τον ενοχλούν, ΜΑ ΤΟΣΟ ΑΠΛΟ! Υπάρχει κι ένα κολπακι για να μην τα βλέπει καθόλου.\nΌλα είναι ζ\n27 Μαΐου, 2022 στις 23:17\nΌλα είναι ζήτημα θέλησης. (κι αν βγάλω εγώ ποτέ άκρη με το τάμπλετ.😂😂😂).\n28 Μαΐου, 2022 στις 00:13\nΑυτό στον στρατό το λέγαμε «Σπάζεσαι, νέος; Αναβολή!». Αλλά δεν πάει έτσι. Αυτή τη στιγμή που σου γράφω, Λάμπρο, μία η ώρα τα μεσάνυχτα, κάποιος γείτονας μεράκλωσε κι έχει βάλει τα κρητικά τέρμα. Είναι ζήτημα θέλησης να κλείσω το παράθυρο και/ή να βάλω ωτοασπίδες, τόσο εγώ όσο και όλοι οι άλλοι στη γειτονιά, αλλά αυτός ο φασισμός δεν είναι υφέρπων, είναι ορθοβαδίζων και με την παντιέρα.\nΌσο για το να καταστήσω αόρατους αυτούς που μ’ ενοχλούν τα σχόλιά τους, δε θα δουλέψει με αυτούς που δε μ’ ενοχλούν όλα τα σχόλιά τους αλλά μόνο ίσως ένα στα δέκα. Μ’ αυτούς τι κάνω; Διαβάζω το κάθε σχόλιο, και αν πέσω στο ενοχλητικό, τότε δεν το διαβάζω.\nΕΓΩ οφείλω να μη σου τη σπάω, όχι εσύ να μη σπάζεσαι.\n28 Μαΐου, 2022 στις 06:07\n132 – Πέπε είναι ατυχεστατο το παράδειγμα σου και το ξέρεις.😊 Εδώ το πράγμα είναι απλό, παλιοί και νέοι, ολοι έχουμε το στίγμα μας, οπότε είναι εύκολο να ξεδιαλύνουμε γρήγορα με ποιούς θα επικοινωνούμε, είναι κάτι που εφαρμόζω από τα πρώτα χρόνια μου εδώ, γι’αυτό και δεν έχω πρόβλημα με κανέναν.\nΈχω ξεχωρίσει με ποιους θα συνομιλώ, ποιους θα διαβάζω, και ποιούς θα αγνοώ ανεξαρτήτως το τι γράφουν.\nΤέλος. – Όχι δεν πάει ακριβώς έτσι, οφείλω να σε σέβομαι στο πλαίσιο των δημοκρατικών αρχών του ιστολογίου, το αν σου τη σπάω ή όχι, είναι καθαρά δικό σου θέμα. Δεν γίνεται να αρέσουμε σε όλους και δεν χρειάζεται.\nΑν σου αρέσω επικοινωνούμε, αν όχι, με αγνοείς, είναι ζήτημα καλής θέλησης και μόνο.😊\n28 Μαΐου, 2022 στις 06:15\n@ 93 Πέπε\nΧαχα… το θυμήθηκα από το προηγούμενο (78) του Μιχάλη Νικολάου και είδα πως το ξέρουμε πολλοί.\n28 Μαΐου, 2022 στις 07:57\nΠώς είναι ουσιαστική η συνεισφορά του πολυώνυμου, όταν δεν καταλαβαίνει ότι ο Ζ’ αιώνας είναι προγενέστερος του δέκατου;\nΚαι ένα λάθος του Πολίτη (ή,έστω,τυπογραφικό): μουμπαρέκ και όχι μουμπαρέκ η τουρκική λέξη.\n28 Μαΐου, 2022 στις 07:58\n*και όχι μπουμπαρέκ\n28 Μαΐου, 2022 στις 08:35\nΣτον Αγ. Ανθεμιο η γυναίκα που αρρώστησε, η Ευφημία, προφανώς είχε πανούκλα, «βουβώνος κατά της μασχάλης αυτής αναφυέντος», λέει παραπάνω, το χαρακτηριστικό της πανώλους. Μετά λέει εμφάνισε σημάδια σε όλο το σώμα «παραπλήσια της λοιμικής», παρόμοια με της λοιμικής και τα σημάδια αυτά τα λένε μαύρα και ο λαός τα λέει ευλογία (τα σημάδια). Λοιμική σε κείμενα έχω δει να λένε την ευλογιά, ίσως και άλλες παρόμοιες αρρώστιες. Άρα, το συμπέρασμα είναι ότι αρχικά έλεγαν ευλογία τα σημάδια στο σώμα από αρρώστια.\n28 Μαΐου, 2022 στις 08:56\n96. 102. 115 Δεν αμφισβητει κανεις το «έμπειρος» ή το «καλή φήμη» που λέτε, αλλά αυτά δεν αποκλείουν το λάθος. Τα επιχειρήματα του Αγγελου στο #110 με τα οποία συμφωνώ ΑΠΟΛΥΤΑ, αλλά και αυτό που εγραψα αρχικά, ρωτον οτι θα ειχε γεμίσει ο τόπος και δευτερο πως όφειλε να ενημερώσει αρμόδιες αρχές ισχυουν. Δεν είναι προσωπική γνώμη αυτό, υπάρχουν κάποια πράγματα που δεν παίρνει κανεις τόσο ελαφρά στην ιατρική…όπως το να πει «διέγνωσα ευλογιά και την πρόλαβα….» Το λάθος είναι ανθρώπινο-ίσως και η ηλικία, τι να πω; Δεν του αποδίδω ταπεινά αίτια, ουτε τον ξέρω τον άνθρωπο, αλλά λ α θ ο ς ειναι\n28 Μαΐου, 2022 στις 09:04\nΜια από τις πρώτες περιγραφές της ευλογιάς που έχουμε είναι στον επιτάφιο που έγραψε ο Μιχαήλ Ψελλός για την κόρη του που θεωρείται ότι περιγράφει αυτήν την αρρώστια (λοιμική την λέει)\nClick to access 179.pdf\nκαι εδώ ολόκληρο το κείμενο του Ψελλού\n28 Μαΐου, 2022 στις 09:12\n139 Διαμαντάκι, θαυμάσιο, η παραπομπή σας, αλλά στο Λοιμό των Αντωνίνων (165-180 μΧ) θεωρείται αίτιο η ευλογιά με βάση την περιγραφή αυτη του Γαληνού (για το λόγο αυτό η εν λόγω πανδημία λέγεται και Λοιμός του Γαληνού) ««Σε ορισμένα εξανθήματα ο εξωτερικός φλοιός έπεφτε ενώ το υπόλοιπο τμήμα ήταν υγιές και μετά από μία ή δύο μέρες επουλωνόταν. Στα σημεία που δεν ήταν εξελκωμένα, το εξάνθημα ήταν τραχύ και όταν έφευγε γινόταν επούλωση.» (Littman, R. J. and Littman, M. L. «Galen and the Antonine Plague.» The American Journal of Philology, 3 / 94 / Autumn, 1973, pp. 243-55.).\n28 Μαΐου, 2022 στις 09:57\n135 Μα, αναφέρει και την ίδια μνεία του 7ου αιώνα. Αλλά κάτι προσφέρει, έστω και καρυκευμενο απεχθώς. Αν δεν ήταν τα άλλα, θα ήταν ανεκτός.\n28 Μαΐου, 2022 στις 11:07\n> Όχι δεν πάει ακριβώς έτσι, οφείλω να σε σέβομαι στο πλαίσιο των δημοκρατικών αρχών του ιστολογίου, το αν σου τη σπάω ή όχι, είναι καθαρά δικό σου θέμα. Δεν γίνεται να αρέσουμε σε όλους και δεν χρειάζεται.\nΟκέι, το διατύπωσα λίγο έντονα για μεγαλύτερη σαφήνεια. Από δική μου παραξενιά μπορεί να μ’ ενοχλεί οτιδήποτε που δεν μπορείς να φανταστείς (η ορθογραφία σου ξερωγώ) και που δεν έχεις καμία υποχρέωση να αλλάξεις, είναι δικό μου πρόβλημα. Αλλά οπωσδήποτε το «άμα δε σας αρέσουν μην τα διαβάζετε» μετακυλίει την ευθύνη από αυτόν που το κάνει σ’ αυτόν που το λούζεται.\n28 Μαΐου, 2022 στις 11:12\nΤους 12 πιθήκους του Terry Gilliam τους ανέφερε κανείς;\n28 Μαΐου, 2022 στις 11:44\nΝαι, νάτοι εδώ και οι δώδεκα (εν τω μεταξύ η έγκυος πιθηκίνα γέννησε και προστέθηκε ένα μέλος):\nGabriel von Max (1840–1915), Monkeys as Judges of Art (1889), oil on canvas, 85 x 107 cm, Neue Pinakothek, Munich, Germany.\n28 Μαΐου, 2022 στις 11:54\nκαι η ερμηνεία της\n28 Μαΐου, 2022 στις 12:12\nΠρέπει να ξεχωρίζουμε τις μαϊμούδες απ τα πιθήκια. Ό,τι έχει ουρά είναι μαϊμού (monkey). Ό,τι δεν έχει ,είναι πίθηκος (ape). (των ημετέρων αφεντομουτσουνάρων συμπεριλαμβανομένων…)\n28 Μαΐου, 2022 στις 12:21\nΝαι βρε Kid, να τα ξεχωρίζουμε, αλλά έλα βρες μου όμως εσύ τώρα 12 πιθήκια (+1, ντάξει) σε πίνακα για να αστειευτώ και ‘γω (απευθυνόμενος) στο 143. Χιουμοριστική αδεία λέγεται αυτό!\n28 Μαΐου, 2022 στις 13:52\n142 τέλος – Και πάλι όχι Πέπε, είναι μια φράση που την έχω πει πολλές φορές σε κάποιους που δυσανασχετούν με αυτά που γράφω, ακόμη και σε σένα.😂\nΑπό τη στιγμή που τα όποια γραπτά δεν παραβαίνουν τις αρχές του ιστολογίου, το «αν δεν σας αρέσουν μη τα διαβάζετε» είναι απολύτως σωστό, και το πιο εύκολο κι απλό για να αποφεύγονται οι ανούσιες αντιπαραθέσεις (όχι πως υπάρχουν και ουσιώδεις 😂), αλλιώς δεν θα εκφράζουμε τις όποιες απόψεις μας, αλλά την γραμμή του «κόμματος».😂😂😂\nΓι’αυτό επιμένω, όλα είναι ζήτημα καλής θέλησης. Υπάρχει;😂\n28 Μαΐου, 2022 στις 17:24\nΔεν είσαι ο πρώτος που αναφέρει την παραβίαση ή όχι των αρχών του ιστολογίου.\nΔηλαδή αν δεν τραβήξει αφτί ο δάσκαλος δεν τρέχει τίποτα; Και δη ο δάσκαλος ο συγκεκριμένος που αντί να τραβάει αφτιά προτιμάει να τα βρίσκουμε μόνοι μας σαν πολιτισμένοι άνθρωποι; Συγγνώμη αλλά εγώ αυτό το ζήτημα το βλέπω ακριβώς ανάποδα: αφού το αφτί δε θα μου το τραβήξει έτσι κι αλλιώς, πρέπει να προσέξω διπλά μην ενοχλήσω. Αυτή είναι η καλή θέληση.\n28 Μαΐου, 2022 στις 21:00\nΜπαίνοντας καθυστερημένα, λόγω εδικών συνθηκών, έχω να προσθέσω ότι Μακεδονιστί η αρρώστια καλείται αυλουϊά [αβ-λου-ιά].\n29 Μαΐου, 2022 στις 09:42\n149 – Πέπε δεν διαφωνούμε επί της ουσίας, απλά σου δείχνω και την άλλη πλευρά (εν προκειμένω την δική μου) που ενώ ακολουθεί κάποιος-α τις αρχές του ιστολογίου, δέχεται επίθεση και ατομικές ειρωνείες και προσβολές, από κάποιους-ες που ενοχλούνται από τα γραπτά του.\nΈχει συμβεί πολλές φορές σε μένα, (όπως και σε άλλους και άλλες) παρ΄όλο που δεν έχω στραφεί ΠΟΤΕ εναντίον κανενός, απλώς κάποιοι ενοχλούνται από τα γενικά θέματα που στηλιτεύω, και με ειρωνεύονται, λοιδορούν, και βρίζουν με έως και χυδαία (εκ του ασφαλούς φυσικά, γιατί μπροστά μου δεν τους παίρνει😂) βγάζοντας τ΄ απωθημένα τους.\nΤο θέμα είναι πως υπάρχουν αρκετοί άλλοι που όχι μόνο δεν ενοχλούνται, αλλά επικροτούν αυτά που λέω, εγώ τώρα τι πρέπει να κάνω για να μη σου την σπάω «εσένα»;\nΤι καλύτερο από το «άμα δε σας αρέσουν μην τα διαβάζετε» όπου βλέπεις ΛΑΜΠΡΟΣ, φύγε μακριά, προσπέρασέ το, μπορείς να ζήσεις χωρίς αυτό, εκτός κι αν είναι τόσο μίζερη η ζωή σου και δεν μπορείς.😊\nΕννοείται πως δεν αναφέρομαι σε σένα προσωπικά έτσι; 😂\n29 Μαΐου, 2022 στις 11:48\nΛάμπρο, εξακολουθείς την καραμέλα με την τήρηση των όρων του ιστολογίου, λες και δεν καταλαβαίνεις ότι δεν είναι κανενός δουλειά η τήρηση των όρων παρά μόνο για τον εαυτό του. Δε μου πέφτει κανένας λόγος αν εσύ τους τηρείς, ούτε αντιστρόφως, γιατί υπάρχει άνθρωπος γι’ αυτή τη δουλειά. Άρα αυτό το βγάζουμε από τη μέση.\nΕπίσης, διαχωρίζεις σαφώς τον εαυτό σου και τα σχόλιά σου από την αντίδραση που τυχόν ενεργοποιούν. Εγώ πέταξα την πέτρα στο νερό, τώρα άμα του νερού του κάπνισε να κάνει κύκλους τι με κόφτει;\nΣ’ αυτό που επισήμανα, ότι κάθε σχολιαστής που γράφει αδιάφορα ή ενοχλητικά πράγματα είναι πιθανόν να γράφει και άλλα ενδιαφέροντα και αξιανάγνωστα, και άρα δεν έχει νόημα να τον αποφεύγω συνολικά, την πάπια.\nΕδώ σου απαντάω στο #152, που απευθύνθηκε προσωπικά σ’ εμένα. Το #151 συνεχίζει έναν προσωπικό διάλογο που ξεκίνησε από το #130. Το #130 ήταν δικό σου, αλλά δεν απευθυνόταν σ’ εμένα, μπήκα εγώ στη μέση και το σχολίασα κι έτσι ξεκινήσαμε. Κανονικά όμως απαντούσε στον Κώστα, #126, που έγραφε « αν τώρα κάποιος έμπαινε στον πειρασμό να απαντήσει στα άσχετα 109, 114 και 116…». Από αυτά τα τρία, τα δύο τελευταία δεν είναι ακριβώς άσχετα, γιατί κι αυτά απαντάνε στο πρώτο, το #109.\nΠάνε τώρα δες τι είναι το #109:\nα) Δεν απαντάει σε τίποτε απολύτως, πέφτει από τον ουρανό. (Κάνε την αντίστροφη πορεία από οποιοδήποτε άλλο σχόλιο, ζωγραφικό, μαγειρικό κλπ., να δεις αν συμβαίνει συχνά αυτό: 9/10 η αρχική πηγή του… κακού βρίσκεται στην ανάρτηση, άρα δεν είναι άσχετα σχόλια).\nβ) Ξεκινάει μ’ ένα ντισκλέιμερ του τύπου «συγγνώμη αν κλάσω, αλλά πρόκειται να κλάσω»\nγ) Έρχεται καπάκι μετά από το χάλι που είχε δημιουργηθεί στην προηγούμενη (σε μια προηγούμενη τέλος πάντων) ανάρτηση, με τα 200 περίπου σχόλια που επί τριήμερο είχαν γεμίσει τον κοινόχρηστο αυτό χώρο όχι απλώς με ποδόσφαιρο αλλά με τη χειρότερη καφρίλα ποδοσφαιρικής αφορμής, και καπάκι επίσης μετά από την έντονη συζήτηση που είχε ξεκινήσει από τις διαμαρτυρίες γι’ αυτή την κατάχρηση.\nδ) Δεν αντιπαρέρχεται απλώς αγέρωχα το γεγονός ότι ακριβώς πριν είχαν γίνει όλα αυτά, αλλά επιπλέον τη λέει προληπτικά σε όσους τυχόν ενοχληθούν από αυτή την καινούργια καταχρηστικά καταχρηστική επανάληψη της κατάχρησης.\nε) Είναι γραμμένο από τον ίδιο σχολιαστή ο οποίος παράλληλα συμμετείχε και σε μια άλλη συζήτηση στην ίδια σελίδα (αυτήν που είμαστε), για τα κρούσματα ευλογιάς, η οποία είχε προκύψει εντελώς φυσικά από την ανάρτηση, είχε κινήσει το ενδιαφέρον ορισμένων άλλων σχολιαστών, και άρα αναιρεί αυτόματα τη λογική «άμα δε σ’ αρέσουν όσα γράφει ο Τάδε αγνόησέ τον»: όποιον τον ενοχλούν τα σχόλια περί ευλογιάς δε θα είχε καν βρεθεί να διαβάζει μια ανάρτηση για την ευλογιά.\nΛοιπόν, σ’ όποιον αρέσει να περνάει τον μισό του καιρό εδωμέσα παίζοντας μπάλα και τον άλλο μισό να την πέφτει σε όσους λένε «παίχτε λίγο παραπέρα ρε παιδιά, είναι το τρίτο τζάμι που μου σπάτε», καλυπτόμενος πίσω από το ότι ο δάσκαλος δεν του τράβηξε τ’ αφτί, τουλάχιστον ας μην απορήσει για τις αντιδράσεις που θα προκαλέσει.\n29 Μαΐου, 2022 στις 13:32\n> Εδώ σου απαντάω στο #152, που απευθύνθηκε προσωπικά σ’ εμένα. Το #151 συνεχίζει έναν προσωπικό διάλογο\n=> #151 και τις δύο φορές\n29 Μαΐου, 2022 στις 14:18\nΆσχετα με το θέμα της ανάρτησης, εννοούσα, Πέπε.\n29 Μαΐου, 2022 στις 15:31\n152 – Πέπε σου εξήγησα την άποψη μου και δεν κάνω την πάπια πουθενά.\nΟ καθένας μας, έχει το στίγμα του εδώ, και προσωπικά, έχω ξεκαθαρίσει με ποιούς θα επικοινωνώ, ποιούς θα διαβάζω, αλλά επικοινωνώντας σπανίως, και ποιούς θα αγνοώ αδιαφορώντας το τι γράφουν, ας είναι και όλα αξιοανάγνωστα, ΔΕΝ Μ’ ΕΝΔΙΦΕΡΟΥΝ, μπορώ να ζήσω και χωρίς αυτά.\nΥπάρχουν 7,8 σχολιαστές που έχω να διαβάσω σχόλιο τους από το 15, ενώ είναι αποδεκτοί από τους περισσότερους εδώ, εμένα δεν μου κάνουν, παρ’ όλα αυτά, δεν έχω κανένα πρόβλημα συνύπαρξης (δεν ξέρω γι’ αυτούς😊). Όταν μπαίνω στο ιστολόγιο, μετά το άρθρο βλέπω τα ονόματα στα σχόλια και πατάω σ’ αυτό-α που μ’ ενδιαφέρουν, αν τύχει κάποιο δικό τους από κάτω, το προσπερνώ, το ίδιο κάνω και με όσα δεν μ’ ενδιαφέρουν από αξιανάγνωστους σχολιαστές όπως εσύ πχ😊, αλλά και με νήματα που έχουν ξεφύγει τόσο απλά.\nΌπως σου έδειξα (αλλά αρνείσαι να δείς) και με μένα, που θεωρώ πως τηρώ τις υποχρεώσεις μου ως σχολιαστής, είναι ΑΔΎΝΑΤΟΝ να είμαστε αρεστοί σε όλους, αλλά και δεν χρειάζεται. Τι μένει; Η τήρηση των άγραφων κανόνων από μέρους μας, η ειδοποίηση και το μπαν από το Νοικοκύρη σε όποιους θεωρεί πως ξεφεύγουν, (δικό του το ιστολόγιο, εμάς δεν μας πέφτει λόγος) ή η δική μου απλή τακτική, κι όλα καλά.😂\nΤο σημαντικό ρε φίλε, είναι να περνάμε καλά κι όχι να χαλάνε τις καρδιές μας, τι έχουμε να χωρίσουμε; Δεν σου κάνω μη με διαβάζεις και το αντίθετο, όλα τ’ άλλα, είναι……..ας μη το γράψω καλύτερα.😂😂😂\n29 Μαΐου, 2022 στις 16:09\n143, …12 πιθήκους του Terry Gilliam …\nΚαι τον Τρίτο Χιμπατζή του Τζάρεντ Ντάιαμοντ.\n29 Μαΐου, 2022 στις 16:22\n«Πάνε τώρα δες τι είναι το #109:» κλπ κλπ\nΓεια στο πληκτρολόγιό σου. Τα είπες όλα.\nΜην περιμένεις να αλλάξει το παραμικρό…


Τα πράγματα είναι πολύ δύσκολα για τις τουριστικές επιχειρήσεις - Δημοκρατική της Ρόδου\n16 Ιουνίου 2020 8:04 πμ | Πέγκυ Ντόκου\nΜε κομμένη την ανάσα βρίσκονται όλοι όσοι έχουν σχέση με τον τουρισμό στη Ρόδο ενόψει της επίσημης έναρξης της σεζόν, την 1η Ιουλίου 2020 η οποία φέτος θα είναι πολύ δύσκολη.\n«Τα πράγματα είναι πάρα πολύ δύσκολα και δεν μπορούν να λειτουργήσουν οι επιχειρήσεις στην Ρόδο. Θα είναι μια πολύ περιορισμένη σεζόν, με μείωση εργασίας όπου κανένας δεν θα βγει κερδισμένος. Ούτε οι επιχειρήσεις, ούτε οι εργαζόμενοι. Στην Ρόδο το 90% τουλάχιστον, είναι ΜμΕ και μικρές επιχειρήσεις. Οι πολύ μεγάλες επιχειρήσεις, είναι σε μικρό ποσοστό. Η βιωσιμότητά τους θα είναι πάρα πολύ δύσκολη. Δυστυχώς, ενόψει της 1ης Ιουλίου δεν υπάρχει ενδιαφέρον για κρατήσεις. Κι εμείς ως τουριστικά γραφεία, το βλέπουμε αυτό.\nΤο ζητούμενο πλέον είναι η προετοιμασία όλων –ανεξαιρέτως- για το 2021 που θα πρέπει να μας βρει εδώ και έτοιμα. Η κυβέρνηση έκανε αυτό που έπρεπε να κάνει. Το πρόβλημα είναι ότι η αγορά (γενικώς) χρειάζεται στήριξη από το τραπεζικό σύστημα ειδάλλως θα υπάρξουν ασφυκτικές καταστάσεις», δήλωσε στην «δ» ο νέος πρόεδρος της Ένωσης Τουριστικών Γραφείων Ρόδου κ. Χρήστος Μιχαλάκης.\nΟ κορωνοϊός χτύπησε αλύπητα τον Τουρισμό σε όλο τον κόσμο. Το ίδιο συμβαίνει και στην Ευρώπη που προσπαθεί να συνέλθει από τον εγκλεισμό –η κάθε χώρα ξεχωριστά, ανάλογα με τα δικά της δεδομένα. Η κρίση αυτή που έχει άμεσο αντίκτυπο στο τουριστικό προϊόν δεν θα μπορούσε να αφήσει ανεπηρέαστες και τις τουριστικές εκθέσεις. Όπως αναφέρει ο κ. Μιχαλάκης: «Δύσκολα θα ανοίξουν οι εκθέσεις φέτος. Από το 2021 ενδεχομένως να αλλάξει η μορφή τους και γενικότερα η προώθηση του κάθε τουριστικού προορισμού, να γίνει μόνον διαδικτυακά ή μέσω των ΜΜΕ μέχρι να επανέλθει η αγορά του Τουρισμού. Ο προβληματισμός στρέφεται τώρα στην προετοιμασία της Ρόδου ως τουριστικού προορισμού από το 2021, της δυναμικής προβολής και διαφήμισης που της αναλογεί από την ‘πίτα’ των άλλων προορισμών».\n«Την 1η Ιουλίου, ούτε το 20% των ξενοδοχείων θα ανοίξει. Μετά τις 15 Ιουλίου θα ξεκινήσουν μερικά ξενοδοχεία –ανάλογα με την κίνηση, τις κρατήσεις κ.λπ. Ας μην ξεχνάμε ότι οι πελάτες μας, αντιμετωπίζουν το ίδιο πρόβλημα μ’ εμάς στις χώρες τους. Έμειναν κι εκείνοι σε εγκλεισμό, κάποιοι έχασαν τις δουλειές τους, είχαν λίγα έσοδα, τα σχολεία θα ανοίξουν πιο γρήγορα… όλα αυτά μαζί, άλλαξαν την καθημερινότητα, την ροή της ζωής και φυσικά, είναι δύσκολο τώρα, οι ευρωπαίοι να σκεφτούν τις διακοπές τους, όπως άλλες χρονιές.\nΩστόσο, είμαστε όλοι αισιόδοξοι ότι θα επανακάμψουμε και θα βρούμε τους ρυθμούς μας, αλλά μέχρι τότε θα χάσουμε ένα τεράστιο κομμάτι της φετινής σεζόν. Πρέπει να είμαστε προετοιμασμένοι όλοι μας, ότι η αγορά της Ρόδου, φέτος, δεν θα έχει τα επιδιωκόμενα έσοδα. Πολλοί δεν θα έχουν καθόλου κέρδη και ίσως να δουλέψουν με ζημιές. Γι αυτό ζητάμε την βοήθεια της κυβέρνησης έως το τέλος του 2020.\nΑπό εκεί και πέρα, θα χρειαστεί μια πολύ πιο δυναμική προώθηση του τουριστικού προϊόντος και της Ρόδου ως τουριστικού προορισμού από το 2021 και να αναλάβει σημαντικό ρόλο η τοπική αυτοδιοίκηση. Δεν μπορούμε να περιμένουμε μόνον από το κεντρικό κράτος.\nΗ Ρόδος είναι ένας προορισμός 2,5 – 3 εκ. τουριστών. Το νησί, δυστυχώς, ΔΕΝ μπορεί να αλλάξει το μοντέλο του. Βασίζεται στο μοντέλο του ‘μαζικού τουρισμού’ εδώ και πάνω από 30 χρόνια -και δεν πρέπει να νιώθουμε ντροπή γι αυτό. Με τις υπάρχουσες υποδομές το μόνο που μπορούμε να κάνουμε μετά την κρίση του κορωνοϊού είναι να γίνουμε ο 1ος προορισμός μαζικού τουρισμού στην Μεσόγειο. Ειδάλλως πώς αλλιώς θα συντηρήσει όλο αυτό το οικοδόμημα, με πάνω 150.000 κλίνες και τόσες επιχειρήσεις; Παραμένουμε απομακρυσμένοι από την Ηπειρωτική Ελλάδα κι έχουμε μειονεκτήματα. Συνεπώς, αυτό που πρέπει να κάνουμε είναι να βελτιώσουμε το μοντέλο αυτό και να το προωθήσουμε όσο καλύτερα μπορούμε. Οι τουρίστες μας, γενικά είναι ικανοποιημένοι από τις προσφερόμενες υπηρεσίες. Σε αυτό που υστερούμε είναι οι υποδομές. Είχαν σχεδιαστεί σε άλλες εποχές και σήμερα, οι ανάγκες είναι πολλαπλάσιες. Εκτιμώ πως σε αυτό πρέπει να δοθεί και το ιδιαίτερο βάρος από τώρα και στο εξής» δήλωσε ο κ. Μιχαλάκης.\nΈνα σχόλιο στο Τα πράγματα είναι πολύ δύσκολα για τις τουριστικές επιχειρήσεις\n16 Ιουνίου 2020 στις 08:54


Οι γυναίκες με ζωντανή ροή κάνουν το μεγάλο στην Κίνα | GR.polkadotsinthecountry.com\nΑυτοί πληρώνονται 11 € το μήνα για να κινηματογραφήσουν τον εαυτό τους το φαγητό και κουβέντα, ενώ εκατομμύρια συντονιστείτε. Παρουσιάζοντας το φαινόμενο της Κίνας αστέρια ζωντανής ροής\nΛέξεις από Yuan Ren\nXiao Qiao, ένα 20-year-old χορευτής και μοντέλο από την επαρχία Hubei της Κίνας, ζωντανή ρυάκια εαυτό της τραγουδώντας και χορεύοντας από την κρεβατοκάμαρά της έξι έως οκτώ ώρες την ημέρα. Έχει πάνω από 1 εκατομμύριο οπαδούς στο YY.com, μια από τις μεγαλύτερες πλατφόρμες ζωντανή μετάδοση στην Κίνα - μια βιομηχανία του θεάματος δισεκατομμυρίων δολαρίων. Κύρια αποστολή Qiao είναι ο χορός, αλλά το show της είναι στην πραγματικότητα ένας συνδυασμός του περιεχομένου. «Οι θεατές μπορεί να επιλέξει τα τραγούδια που τους αρέσει και θα χορεύουν μια φορά την ώρα,» λέει. «Το υπόλοιπο του χρόνου, έχω να τους μιλήσω στον υπολογιστή μου.»\nΖωντανά «δείχνει», όπως αυτή που βάζει σε Qiao από το σπίτι, έχουν γίνει τεράστια στην Κίνα. Σε τέτοιο βαθμό που έχουν αναγνωριστεί ως «το μέλλον της τηλεόρασης». Οι γυναίκες αποτελούν περίπου το 80 τοις εκατό των ζωντανών σερπαντίνες, ή «οικοδεσπότες», ενώ το 70 τοις εκατό των θεατών είναι άνδρες, κυρίως ηλικίας μεταξύ 22 και 32. «Πολλοί από αυτούς έχουν πολλά χρήματα, αλλά αισθάνεται κούφια. Απλώς θέλουν κάποιον να έχει μια συνομιλία με,»λέει ο Qiao.\nΑπό το τραγούδι και το χορό με σκορπιό φαγητό, μια σειρά από περιεχόμενο είναι διαθέσιμο σε περισσότερες από 150 πλατφόρμες ζωντανή μετάδοση στην Κίνα. Μερικά είναι ειδικά αφιερωμένο στην «όμορφες γυναίκες», όπου όλοι οι οικοδεσπότες είναι προβλέψιμα θηλυκό. Υπάρχουν, επίσης, ή «φρέσκα flesh'-, αλλά δεν είναι τόσο δημοφιλείς - Παρόμοιες ιστοσελίδες με νεαρούς άνδρες. Δεν υπάρχει όριο ηλικίας για τη φιλοξενία, αλλά με περισσότερους από 300 εκατομμύρια εγγεγραμμένους χρήστες και χιλιάδες πηγαίνει «ζωντανή» ανά πάσα στιγμή, οι λογοκριτές της Κίνας να ελέγχονται αυστηρά. Πέρυσι, που απαγόρευσε ακόμη και την κατανάλωση του αέρα bananason, όπως ήταν η δημοτικότητα των κοριτσιών ενδεικτικά τρώει τα φρούτα.\nΑλλά υπάρχουν πολλά περισσότερα για να την τρέλα από απλά βλέποντας μια παράσταση. Αλληλεπίδραση ξενιστή-θεατή είναι αναπόσπαστο. Ενώ οικοδεσπότες είναι στον αέρα, τα μηνύματα των θεατών από τις πλημμύρες μέσα από ζωντανές συνομιλίες και απάντησε σε σε πραγματικό χρόνο. Οι φίλοι μπορούν επίσης να στέλνουν εικονικά δώρα (όπως τα κρουαζιερόπλοια και τα αεροπλάνα) αγόρασε με e-νομίσματα, κάποιες κοστίζει εκατοντάδες λίρες. Για πολλούς δημοφιλείς οικοδεσπότες, αυτά παρέχουν ένα καλό εισόδημα, μαζί με τα εμπορικά σήματα που πληρώνουν για να φορέσουν και να μιλήσουν για τα προϊόντα τους. Qiao, που ζουν ρέματα εαυτό της το φαγητό, το περπάτημα γύρω από το σπίτι της και κουβέντα για καθημερινά πράγματα, κερδίζει περίπου 100.000 γιουάν (περίπου 11 €) το μήνα μέσω e-δώρα: «Μεγάλα παιδιά περνούν περισσότερο», αποκαλύπτει. «Οι νεότεροι άνδρες λιγότερο, αλλά θα μπορούσε να στείλει ένα μεγαλύτερο αριθμό των δώρων.»\nQiao λέει ότι είναι φίλος με πολλούς οπαδούς στα μέσα κοινωνικής δικτύωσης. Αλλά η οικογένειά της ανησυχία για την ασφάλειά της, όπως κάποιοι τηλεθεατές μπορούν πρόθυρα στο ακατάλληλο, έτσι σπάνια λέει αυτά που βρίσκονται εκτός κύκλου φιλία της για τη δουλειά της.\nΣυνεργάτης ταινία Νανά Αγγλικά, 28, είναι εξίσου προσεκτικοί. Από την έναρξη ως οικοδεσπότης διδασκαλία της αγγλικής τον Ιανουάριο του 2018 έχει κερδίσει πάνω από 250.000 οπαδούς με ένα απλό set-up: της και ένα λευκό του σκάφους. Δαπάνες της είναι χαμηλή, αλλά αυτό που κάνει από τους θεατές της δίνει μια άνετη ζωή. Μερικά από τα «μαθήματα αγγλικών» της προσελκύσει 50.000 θεατές. Νανά αγγλικά δεν είναι μια συμβατική δάσκαλος, όμως. Τα μαθήματα της παραδίδονται σε προκλητική, αισθησιακή φωνή και είναι ένα τεράστιο χτύπημα με τους άνδρες φοιτητές. «Θέλουν να βελτιώσουν τα αγγλικά τους, αλλά συχνά σκέφτονται μαθήματα είναι πάρα πολύ ακριβά», λέει. Ενώ η αγγλική δεν χρεώνει τίποτα, πολλοί φοιτητές να στείλετε e-δώρα της για να «πληρώσει τις αμοιβές τους». Δεν είναι ασυνήθιστο για εκείνη να δοθεί μερικές χιλιάδες γιουάν (μερικές εκατοντάδες κιλά) με μία κίνηση.\nΒεβαίως, δεν είναι ο καθένας που παρακολουθεί ζωντανή μετάδοση το show της ενδιαφέρεται για τη μάθηση, και αυτή είναι εντάξει με αυτό. «Παίρνω καθημερινά ερωτικά γράμματα», μας είπε. «Αλλά δεν είναι γι 'αυτό. Είμαι έξυπνος, προσφέροντας μια υπηρεσία και να πληρώνονται. Δουλεύω από το σπίτι κάνει μια δουλειά που αγαπώ. Είναι η καλύτερη δουλειά που είχα ποτέ.»


Βολφγκαγκ Αμεδαιος Μοτσαρτ - Παιδικη βιβλιοθηκη (BKS.0122465)\nΑρχική > Βιβλία > Παιδική Βιβλιοθήκη > ΒΟΛΦΓΚΑΓΚ ΑΜΕΔΑΙΟΣ ΜΟΤΣΑΡΤ\nΒΟΛΦΓΚΑΓΚ ΑΜΕΔΑΙΟΣ ΜΟΤΣΑΡΤ\nΠΑΠΑΘΩΜΟΠΟΥΛΟΥ ΚΑΙΤΗ στην κατηγορία ΠΑΙΔΙΚΗ ΒΙΒΛΙΟΘΗΚΗ\nΣυγγραφέας: ΠΑΠΑΘΩΜΟΠΟΥΛΟΥ ΚΑΙΤΗ\nΟ μικρός Μότσαρτ προκαλούσε το ενδιαφέρον κσι τον θαυμασμό του κοινού, όπου και αν εμφανιζόταν, για το μοναδικό μουσικό ταλέντο του.\nΈμεινε πάντα παιδί στην ψυχή, συνεπαρμένος από τις μελωδίες που γεννούσε η σκέψη του, δουλέυοντας με αγάπη το έργο που δημιουργούσε. Έγραψε έργα για όλα τα είδη μουσικής: λειτουργίες, συμφωνίες, κονσέρτα, τραγούδια και όπερες, σοβαρές και εύθυμες, για το θέατρο που αγαπούσε ιδιαίτερα.\nΗξερε πως ήταν πλασμένος για τη μουσική: «Δεν μπορώ να γράψω στίχους : δεν είμαι ποιητής. Δεν μπορώ να γράψω φράσεις τόσο καλλιτεχνικά, ώστε να τις κάνω να βγάζουν φώτα και σκιές: δεν ειμαι ζωγράφος. Ούτε μπορώ να εκφράσω με γνεψίματα και παντομίμα τα συναισθήματα και τη σκέψη μου: δεν είμαι χορευτής. Μπορώ να το κατορθώσω όμως με ήχους: είμαι μουσικός».\nΒΟΛΦΓΚΑΓΚ ΑΜΕΔΑΙΟΣ ΜΟΤΣΑΡΤ (BKS.0122465)\nΒΟΛΦΓΚΑΓΚ ΑΜΕΔΑΙΟΣ ΜΟΤΣΑΡΤ BKS.0122465 ΠΑΠΑΘΩΜΟΠΟΥΛΟΥ ΚΑΙΤΗ ΠΑΠΑΘΩΜΟΠΟΥΛΟΥ ΚΑΙΤΗ ΠΑΙΔΙΚΗ ΒΙΒΛΙΟΘΗΚΗ ΒΟΛΦΓΚΑΓΚ ΑΜΕΔΑΙΟΣ ΜΟΤΣΑΡΤ


Casa de Papel: Μέλος της συμμορίας του Profesor 'χτυπήθηκε' από τον κορονοϊό\nCasa de Papel: Μέλος της συμμορίας του Profesor ‘χτυπήθηκε’ από τον κορονοϊό\nΤι κι αν ο Profesor είχε οργανώσει το τέλειο σχέδιο; Ένα από τα βασικά γρανάζια του στην προηγούμενη σεζόν του Casa de Papel, μόλις ανακοίνωσε πως έχει κορονοϊό και μένει σπίτι σε καραντίνα.\nΚι ενώ όπως είχαμε δει στο επίσημο τρέιλερ του Casa De Papel αυτή για την οποία ανησυχούσαμε ήταν η Nairobi, τώρα πρέπει να ανησυχούμε και για την Inspectora, Raquel Murillo. Βέβαια, διαφορετική ανησυχία για την μία και για διαφορετική για την άλλη.\nΒλέπεις, η μία εκ των πρωταγωνιστριών της ισπανικής σειράς που επιστρέφει στο Netflix στις 3 Απριλίου ανακοίνωσε μέσω Instagram πως έκανε το τεστ για τον κορονοϊό, μετά κι από τα συμπτώματα που παρουσίασε και βγήκε θετικό.\nΗ 45χρονη ηθοποιός Itziar Ituño, όπως και πολλοί άλλοι διάσημοι που διαγνώστηκαν θετικοί στον κορονοϊό, αποφάσισε να ενημερώσει το κοινό μέσω ανάρτησής της στο Instagram.\n“Είναι επίσημο. Έχω συμπτώματα από χθες το απόγευμα. Ξηρό βήχα και πυρετό. Σήμερα ήρθαν τα αποτελέσματα του τεστ. Είναι κορoνοϊός. Ευτυχώς τα συμπτώματα είναι ήπια σε μένα αλλά είναι πολύ επικίνδυνο για ανθρώπους που είναι αδύναμοι. Δεν είναι αστείο. Θα μείνω σπίτι για 15 μέρες. Είναι μέρες αλληλεγγύης. Μείνετε μέσα για να προστατεύσετε τους άλλους”, ήταν το μήνυμά της.\nΝα σημειωθεί πάντως, πως ο τέταρτος κύκλος του Casa de Papel δεν επηρεάζεται από την εξάπλωση του κορονοϊού. Τα γυρίσματα έχουν γίνει και η σειρά είναι πανέτοιμη για τη μεγάλη επιστροφή της στο Netflix στις 3 Απριλίου.\nΜέχρι την πρεμιέρα, τι λες να δούμε αναλυτικά τα όσα περιμένουμε να δούμε στον τέταρτο κύκλο της; Έτσι για να είμαστε όλοι ένα τσακ πιο προετοιμασμένοι.


«Η Επόμενη Μέρα» με τον Σεραφείμ Κοτρώτσο για τις δηλώσεις Ζάεφ\nΟι εξελίξεις στο ονοματολογικό της Πρώην Γιουγκοσλαβικής Δημοκρατίας της Μακεδονίας, οι δηλώσεις του Ζόραν Ζάεφ και η πολιτική αντιπαράθεση στην Ελλάδα, τα κοινωνικά μέτρα της κυβέρνησης και τα σενάρια για εκλογές, θα βρεθούν στο επίκεντρο της «Επόμενης Μέρας» με τον Σεραφείμ Κοτρώτσο, τη Δευτέρα 10 και την Τρίτη 11 Δεκεμβρίου 2018 στις 11 το βράδυ στην ΕΡΤ1. [Read more…]\nFiled Under: Ανακοινώσεις, Τηλεόραση Tagged With: FYROM, ΕΡΤ1, Ζόραν Ζάεφ, Σεραφείμ Κοτρώτσος\nΗ ΕΡΤ κοντά στα μεγάλα γεγονότα\nΗ ΕΡΤ3 για μία ακόμη φορά κοντά στα μεγάλα γεγονότα. Το κρίσιμο δημοψήφισμα στη γειτονική Π.Γ.Δ.Μ την Κυριακή 30 Σεπτεμβρίου 2018 θα καλυφθεί με την έκτακτη ενημερωτική εκπομπή της ΕΡΤ3 που οργανώνεται από το δημοσιογραφικό και τεχνικό επιτελείο της.\nΣτις 19:45 η Θεοδώρα Αυγέρη και ο Χρήστος Γιαννούλης από το κεντρικό στούντιο της ΕΡΤ3 μεταφέρουν όλες τις τελευταίες πληροφορίες, ρεπορτάζ και στοιχεία για την εξέλιξη του δημοψηφίσματος. [Read more…]\nFiled Under: Τηλεόραση Tagged With: FYROM, ΕΡΤ3\nΥψηλού επιπέδου τηλεοπτική κάλυψη από την ΕΡΤ, στη συμφωνία Ελλάδας-FYROM, στις Πρέσπες. Η μετάδοση γίνεται με τη χρήση καμερών και σε drones, με παρουσιαστή στο στούντιο τον Πάνο Χαρίτο.\nΣτις ζωντανές συνδέσεις γίνονται αναφορές σε όλες τις λεπτομέρειες της συνάντησης, ενώ υπάρχει και κάλυψη και της συγκέντρωσης διαμαρτυρίας που γίνεται στην περιοχή κατά της συμφωνίας. [Read more…]\nFiled Under: Τηλεόραση Tagged With: "Συμφωνία των Πρεσπών", FYROM, Αλέξης Τσίπρας, ΕΡΤ1, Ζόραν Ζάεφ, Πάνος Χαρίτος\nΣυντονίστηκαν στον Alpha για το διάγγελμα Τσίπρα\nΠαρακολούθησαν το διάγγελμα του Πρωθυπουργού Αλέξη Τσίπρα για τη συμφωνία με τη FYROM μέσα από τον Alpha. Το διάγγελμα συνέπεσε με το δελτίο ειδήσεων και η μέση τηλεθέαση στο διάτημα 19.58-20.08 ήταν για τον Alpha 23,6% στο σύνολο του κοινού με 563.000 θεατές, ενώ ο ΣΚΑΪ ήταν δεύτερος με 20,8% και 496.000 θεατές. Τρίτος ο ΑΝΤ1 με 12,4% και 297.000 θεατές στο σύνολο.\nFiled Under: Τηλεόραση Tagged With: Alpha, FYROM, ΑΝΤ1, διάγγελμα Τσίπρα, ΣΚΑΪ\nΣυνέντευξη Τσίπρα στην ΕΡΤ1\nΣυνέντευξη θα παραχωρήσει αύριο, Τετάρτη, στις 10.00 το βράδυ, στην ΕΡΤ1 ο Πρωθυπουργός Αλέξης Τσίπρας για την ολοκλήρωση των διαπραγματεύσεων και τη συμφωνία με την FYROM. Η συνέντεξη θα δοθεί στους δημοσιογράφους Δώρα Αναγνωστοπούλου (ΕΡΤ), Αλέξη Παπαχελά (“Καθημερινή”) και Τάσο Παππά (“Εφημερίδα των Συντακτών”).\nFiled Under: Τηλεόραση Tagged With: FYROM, ΕΡΤ1, συνέντευξη Τσίπρα, Τσίπρας\nΝέα “γαλάζια” επίθεση στην ΕΡΤ\nΝέος κύκλος στοχοποίησης της ΕΡΤ από τη Νέα Δημοκρατία. Τα “βουβά” πλάνα της ΕΡΤ1 από τη συνάντηση του προέδρου της ΝΔ Κυριάκου Μητσοτάκη με τον Πρωθυπουργό Αλέξη Τσίπρα με θέμα τη διαπραγμάτευση με την FYROM, έχουν ερμηνεία. Το επιτελείο του αρχηγού του κόμματος της αξιωματικής αντιπολίτευσης ζήτησε χθες να υπάρχει απουσία ήχου στη συνάντηση! Το παράδοξο αυτό αίτημα έγινε αποδεκτό” ενώ η συνάντηση συνοδεύτηκε από ρεπορτάζ για το αυστηρό -και βουβό- ύφους του Κυριάκου Μητσοτάκη!\nΟι συνήθεις ύποπτοι, βρήκαν για μια ακόμη φορά από τις τηλεοπτικές οθόνες και το Twitter να κατηγορήσουν την ΕΡΤ, οργανώνοντας μια ακόμη επίθεση σε βάρος της κρατικής τηλεόρασης\nFiled Under: Τηλεόραση Tagged With: FYROM, Αλέξης Τσίπρας, ΕΡΤ, Κυριακός Μητσοτάκης


Η Μέθοδος σημαίνει Αλλαγή – ΔΎΝΑΜΗ ΤΗΣ ΔΙΑΝΟΊΑΣ\nΗ Μέθοδος σημαίνει Αλλαγή\nPosted by Παναγιώτης Αναστασάκος on November 11, 2016 0 Comments\nΟ άνθρωπος χρειάζεται παιδεία, υγεία, εργασία, περίθαλψη, ασφάλεια, πολιτισμό και η κοινωνία μας έχει θεσμούς και μηχανισμούς για να του τα παρέχει. Ταυτόχρονα, οι άνθρωποι διαθέτουν όλες τις μορφές οργάνωσης για να διεκδικούν την αναβάθμιση και βελτίωση της παροχής των αγαθών αυτών και έτσι η ζωή τους να γίνεται καλύτερη.\nΑυτό όμως φτάνει; Δυστυχώς όχι πια.\nΓιατί έχει αυξηθεί σημαντικά η επίδραση στην ποιότητα της ζωής, ψυχικών θεμάτων, δηλ. των ανθρώπινων σχέσεων μέσα στην καθημερινότητα της οικογένειας, της δουλειάς ή της παρέας.\nΗ κοινωνία ορίζει τι είναι νόμιμο και τι παράνομο, τι επιτρεπτό και τι απαράδεκτο στις συναλλαγές, που την αφορούν και στις οποίες έχει λόγο. Είναι όμως το νόμιμο για την κοινωνία αυτομάτως και ηθικό για τον άνθρωπο; Επ’ ουδενί όχι.\nΗ πραγματικότητα είναι ότι υπάρχει μια όλο και διογκούμενη γκρίζα περιοχή στη ζωή μας, εντός της οποίας να μπορεί κάποιος να ασκεί βία, να κλέβει, να συκοφαντεί, να δολοφονεί (σπρώχνοντας συνειδητά ανθρώπους προς τον θάνατο) και να είναι εντελώς ανήθικος, χωρίς να απειλείται από κανένα νόμο και καμιά πειθαρχική διαδικασία.\nΠως φτάσαμε σε αυτήν την κατάσταση;\nΤο επίπεδο της ζωής εξελίχθηκε σημαντικά τα τελευταία χρόνια, εξαιτίας της ραγδαίας προόδου στην επιστήμη και την τεχνολογία.\nΗ εξέλιξη όμως δεν συμπεριέλαβε και αντίστοιχη πρόοδο στην γνώση για τον άνθρωπο, ως ψυχοπνευματικής οντότητας και έτσι ένας παρωχημένος πολιτισμός που κινείται με στερεότυπα και ξύλινο λόγο του προηγούμενου αιώνα δεν είναι πλέον σε θέση ούτε να προσδιορίσει ούτε πολύ περισσότερο να αντιμετωπίσει τα κύρια προβλήματα, που έχει ο σύγχρονος άνθρωπος.\n‘Άλλοι διατυπώνουν το ίδιο, λέγοντας ότι απομακρυνθήκαμε από τον Θεό και ότι η επιστήμη σε ένα περιβάλλον, από το οποίο λείπει ο Θεός, δηλαδή ο Άνθρωπος, χάνει την αξία και την δυναμική της και απονεκρώνεται.\nΆσχετα από την διατύπωση που θα επιλέξουμε, το αποτέλεσμα είναι ότι εξαπλώνεται ραγδαία η κατάθλιψη.\nΑυτό οφείλουμε να αντιμετωπίσουμε σήμερα με απόλυτη προτεραιότητα. Την απογοήτευση, την απελπισία και την παραίτηση που νιώθει ο καθένας μας, όταν για να επιβιώσει χρειάζεται να μοιράζει μίζες, να προωθεί στην δουλειά του ανίκανους συγγενείς του, να παραβλέπει την παραβατικότητα των πράξεων των παιδιών του, να ανέχεται σαν τρόπο ζωής τα επαναλαμβανόμενα ψεύδη, να εξαχρειώνεται αντιμαχόμενος για αποκλειστικά ιδιοτελείς λόγους, τον γείτονα, τον συνάδελφο, τον φίλο κλπ.\nΚανείς σήμερα δεν αναδεικνύει την τεράστια τοξικότητα όλων των παραπάνω για την υγεία του ανθρώπου και την ευημερία των κοινωνιών του. Και συνεχίζουν ανενόχλητοι να μας ταΐζουν με όλα αυτά τα δηλητήρια, που δυστυχώς επηρεάζουν πολύ σοβαρά τόσο την δημόσια όσο και την ατομική υγεία, καταστρέφοντας κατά προτεραιότητα, τους πιο προικισμένους, με διάνοια και ανθρωπιά.\nΕίναι γνωστό ότι ο άνθρωπος και η κοινωνία του εξελίσσονται μαζί. Οποτεδήποτε ένα από τα δύο μέρη προσπάθησε να το αγνοήσει καταστράφηκε, παρασύροντας στην παρακμή του και το άλλο.\n‘Έτσι σήμερα, που μονομερώς έχουμε προσανατολιστεί στην κοινωνία, αρρωσταίνει ο άνθρωπος και πεθαίνει από ένα σωρό αυτοάνοσα νοσήματα, με πρώτο απ’ όλα την κατάθλιψη.\nΣτη δύσκολη αυτή στιγμή εμφανίστηκαν τα Βιβλία-Δίαυλοι που αντιμετωπίζουν την ανισορροπία του ανθρώπου με την κοινωνία με θαυμαστό τρόπο, αναδεικνύοντας ως κέντρο του πολιτισμού μας και συνεπώς και της καθημερινής μας ζωής, τον άνθρωπο.\nΑπό σήμερα, ο χειμαζόμενος άνθρωπος, έχει μια ουσιαστική βοήθεια.\nΔιαβάζει, όποτε νιώθει την ανάγκη, τα βιβλία που έχει διαλέξει, ανακουφίζεται και παίρνει κουράγιο, δύναμη και σοφία, για να ενεργήσει πιο σωστά και αποτελεσματικά στα θέματα που τον απασχολούν στην καθημερινότητά του.\nΣταδιακά, θα θέλει όλο και περισσότερο να διαβάζει, αλλά θα το καταλάβει μόνος του, δεν χρειάζεται να πιεστεί. Γιατί τα βιβλία δεν έχουν απαιτήσεις χρονικές από εκείνον. Λειτουργούν πάντα.\nΑυτό είναι η Μέθοδος για την Αυτοβοήθεια και την Αυτοβελτίωση.\nΗ πορεία στη ζωή που ακολουθεί ο άνθρωπος και οι αλλαγές που κάνει, με βάση την ανάγνωση των Βιβλίων-Διαύλων.\nΗ Μέθοδος δεν περιγράφεται πουθενά μεμονωμένα. Είναι συνώνυμη της Αλλαγής και ενσωματωμένη στις αντιλήψεις, τις ενέργειες, τις τομές και τις ρήξεις που χαρακτηρίζουν την πορεία του, εφόσον αυτή προκύπτει από την ανάγνωση των Βιβλίων-Διαύλων.


Παπουτσάκης: «Στόχος μας η πεντάδα»! - Onsports.gr\nΚώστας Ζοργιός 22 Αυγούστου 2011, 21:42\nΠαπουτσάκης: «Στόχος μας η πεντάδα»!\nΣτην προπόνηση του Εργοτέλη βρέθηκε τη Δευτέρα ο Απόστολος Παπουτσάκης, ο οποίος μίλησε στους παίκτες και τους ζήτησε να κάνουν την υπέρβαση καταλαμβάνοντας θέση στην πρώτη πεντάδα!\nΟνειρο του προέδρου της κρητικής ΠΑΕ την τελευταία διετία είναι η έξοδος στην Ευρώπη και βέβαια η κατάληψη μιας θέσης στην πρώτη πεντάδα της βαθμολογίας. Ο στόχος παραμένει ίδιος και για τη σεζόν που ξεκινά, κάτι που ο Παπουτσάκης θέλησε να γνωστοποιήσει και στους καινούριους παίκτες του Εργοτέλη μέσω της σημερινής του ομιλίας.\n«Οι παλιοί γνωρίζετε και οι καινούριοι θα καταλάβετε και θα μάθετε ότι η διοίκηση είναι τυπική και απόλυτα συνεπής στις υποχρεώσεις της. Περιμένω λοιπόν και από εσάς να παλέψετε με όλες σας τις δυνάμεις ώστε φέτος να υλοποιήσουμε τον μεγάλο μας στόχο που είναι η είσοδος στην πρώτη πεντάδα και η έξοδος στις ευρωπαϊκές διοργανώσεις. Ο Εργοτέλης διαθέτει παίκτες που βρίσκονται πολλά χρόνια στο Ηράκλειο, το παλαιότερο προπονητικό τιμ της Σούπερ Λίγκας και την κατάλληλη οργάνωση για να κάνει το όνειρο πραγματικότητα», ανέφερε μεταξύ άλλων ο Παπουτσάκης.


Για το 2x2 με Ουγγαρία η Εθνική\nΣΗΜΕΡΑ ΣΤΟ UEFA NATIONS LEAGUE\nΔημοσίευση: 11 Σεπ 2018 17:12\nΤο αντιπροσωπευτικό συγκρότημα μπήκε με το δεξί στη διοργάνωση, επικρατώντας με 1-0 της Εσθονίας στο Ταλίν, το περασμένο Σάββατο και σήμερα θα επιδιώξει να «ζευγαρώσει» τις νίκες της απέναντι στη σαφώς πιο δυνατή Ουγγαρία, στη Βουδαπέστη (21:45 Cosmote Sport 1 HD).\nΟ Μίχαελ Σκίμπε ενδέχεται να κάνει μία-δύο αλλαγές στο αρχικό σχήμα, καθώς στο πρώτο ματς δεν χρησιμοποίησε τον Κάρλος Ζέκα και στη θέση του ξεκίνησε τον Μπουχαλάκη. Ο πρώην αρχηγός του Παναθηναϊκού, όμως, έχει ξεπεράσει εντελώς το πρόβλημα τραυματισμού του και είναι 100% ετοιμοπόλεμος. Το αν θα βρεθεί στο αρχικό σχήμα αυτό θα αποφασιστεί από τον ομοσπονδιακό προπονητή.\nΗ Ουγγαρία έρχεται από την ήττα στη Φινλανδία και θέλει πάση θυσία να πάρει το πρώτο της «τρίποντο», γεγονός που καθιστά ακόμη πιο δύσκολη την αποστολή της «γαλανόλευκης». Το ματς θα διεξαχθεί «κεκλεισμένων των θυρών», ωστόσο, αυτό δεν απασχολεί τους διεθνείς και τον Σκίμπε, που είναι προετοιμασμένοι για ένα ματς όπου οι γηπεδούχοι θα τα δώσουν όλα για τη νίκη.\nΣΚΙΜΠΕ: «ΕΛΠΙΖΩ ΝΑ ΠΑΡΟΥΜΕ ΤΟΥΣ ΤΡΕΙΣ ΒΑΘΜΟΥΣ»\nΑισιόδοξος για τον σημερινό αγώνα της Εθνικής Ελλάδας με την Ουγγαρία εμφανίστηκε ο Μίχαελ Σκίμπε. Ο ομοσπονδιακός τεχνικός έδειξε ότι υπολογίζει ιδιαίτερα την αντίπαλό του, την οποία χαρακτήρισε ποιοτική ομάδα που της αρέσει να παίζει ποδόσφαιρο. Ο 53χρονος τεχνικός εξέφρασε την πεποίθησή του ότι η Ελλάδα θα πάρει τη νίκη, ενώ ευελπιστεί ότι θα έχει στη διάθεσή του και τον Κώστα Μήτρογλου.\nΓια την ήττα της Ουγγαρίας από τη Φινλανδία: «Δεν ήταν έκπληξη η ήττα της Ουγγαρίας. Στον όμιλο όλες οι ομάδες έχουν ποιότητα. Δέχθηκαν ένα γκολ νωρίς εκτός έδρας και μετά ήταν δύσκολο. Ωστόσο η Ουγγαρία έχει έμπειρους παίκτες και θα γίνει ένα ενδιαφέρον παιχνίδι ανάμεσά μας. Θέλω να πω πως δεν είναι ωραίο να γίνεται το ματς χωρίς κόσμο. Όλοι οι παίκτες θα ήθελαν να αγωνιστούν σε ένα γεμάτο γήπεδο, ειδικά όπως είναι το Groupama».\nΓια το αν θυμάται τα ματς που είχαν δώσει πριν δύο χρόνια οι δύο ομάδες: «Η Ουγγαρία ήταν στο EURO 2016 ενώ εμείς όχι κι αυτό λέει κάτι. Θέλουμε αυτό να το αλλάξουμε. Σε εκείνα τα ματς ήμασταν στο ίδιο περίπου επίπεδο και έτσι πιστεύω θα είναι και αύριο. Ελπίζω να πάρουμε τους τρεις βαθμούς, αλλά είναι εξίσου σημαντικό να μη χάσουμε εκτός έδρας. Η Ουγγαρία θέλει να επανέλθει μετά την ήττα, το περιμένουμε αυτό και γι’ αυτό περιμένω ένα πολύ δύσκολο ματς».\nΜια ανάσα από την πρόκριση η Εθνική Ελπίδων\nΣπουδαία νίκη σημείωσε η Εθνική Ελπίδων, η οποία επικράτησε εκτός έδρας με 2-1 της Τσεχίας. To αντιπροσωπευτικό συγκρότημα διατήρησε το αήττητο και βρίσκεται μια ανάσα από την τελική φάση του Ευρωπαϊκού πρωταθλήματος ποδοσφαίρου.\nΗ Εθνική άνοιξε το σκορ στο 44’ μετά από εξαιρετικό τέρμα του Λημνιού. Οι Τσέχοι στο 50’ με τον Τάκατς έφεραν το παιχνίδι στα ίσα, αλλά η «γαλανόλευκη» είχε άμεσα απάντηση. Έξι λεπτά αργότερα ο Τσιμίκας διαμόρφωσε το τελικό 2-1.\nΗ Εθνική προπορεύεται στον όμιλο έχοντας 22 βαθμούς και ακολουθεί η Κροατία με 19 βαθμούς. Οι δύο ομάδες διασταυρώνουν τα ξίφη τους στις 12 Οκτωβρίου κι αν η Ελλάδα δεν χάσει τότε θα εξασφαλίσει την πρόκριση. Να θυμίσουμε ότι η πρώτη αναμέτρηση είχε έρθει ισόπαλη 1-1.\nΤΣΕΧΙΑ: Στάνιεκ, Ματέιου, Κούλιανεκ (67’ Κβετ), Χάσεκ (67’ Τρούμπακ), Πούλκραμπ, Τάκακς, Χέλεσικ, Κραλ, Μάτουσεκ, Λίστσκα, Λάντρα (79’ Ζάλικ).\nΕΛΛΑΔΑ: Κότσαρης, Σάλιακας, Τσιμίκας, Πασαλίδης, Νικολάου, Καραχάλιος, Βέργος (64’ Κοτσόπουλος), Λάμπρου (74’ Μανθάτης), Ανδρούτσος, Χατζηδιάκος, Λημνιός (87’ Κυριακόπουλος).


Hama 124142 Save2data 64gb Flashpen USB 3.0/lightning Silver - Μνημες usb (PER.757748)\nΑρχική > Υπολογιστές > USB Sticks > HAMA 124142 SAVE2DATA 64GB FLASHPEN USB 3.0/LIGHTNING SILVER\nHAMA 124142 SAVE2DATA 64GB FLASHPEN USB 3.0/LIGHTNING SILVER\nΟ χώρος αποθήκευσης του smartphone σας κινδυνεύει να εξαντληθεί και στη βαλίτσα σας δεν υπάρχει χώρος για το laptop σας; Το save2data 64gb παρέχει την τέλεια φορητή λύση για εύκολη αποθήκευση δεδομένων. Αποθηκεύστε ότι επιθυμείτε στο φλασάκι και μεταφέρετε το στον υπολογιστή σας όποια στιγμη θελήσετε.\n- Αφαιρούμενο μέσο αποθήκευσης με σύνδεση Apple Lightning και σύνδεση USB 3.0 που επιτρέπει την εγγραφή και τη διαγραφή δεδομένων όσες φορές απαιτείται.\n- Με μια σύνδεση Apple Lightning για iPhone και iPad, ιδανική ως εξωτερική μνήμη.\n- USB 3.0 σούπερ ταχύτητα για ακόμη ταχύτερους ρυθμούς μεταφοράς δεδομένων.\n- Χρησιμοποιείται καθολικά χάρη στον συνδυασμό Lightning και USB 3.0 (τύπου A) .\n- Συμπαγές stick με περίβλημα από αλουμίνιο.\nΧωρητικότητας: 64 GB.\nΣύνδεση: Lightning Plug (Apple)/USB 3.0 A Plug.\nΔιαστάσεις (ΠxΒxΥ): 62.5x8x20.6 mm.\nHAMA 124142 SAVE2DATA 64GB FLASHPEN USB 3.0/LIGHTNING SILVER (PER.757748)\n• Χωρητικότητας: 64 GB.\n• Σύνδεση: Lightning Plug (Apple)/USB 3.0 A Plug.\n• Διαστάσεις (ΠxΒxΥ): 62.5x8x20.6 mm.\nHAMA 124142 SAVE2DATA 64GB FLASHPEN USB 3.0/LIGHTNING SILVER PER.757748 PER.757748 HAMA HAMA ΜΝΗΜΕΣ USB Κατηγορία: ΜΝΗΜΕΣ USB •HAMA στην κατηγορία ΜΝΗΜΕΣ USB Ο χώρος αποθήκευσης του smartphone σας κινδυνεύει να εξαντληθεί και στη βαλίτσα σας δεν υπάρχει χώρος για το laptop σας; Το save2data 64gb παρέχει την τέλεια φορητή λύση για εύκολη αποθήκευση δεδομένων. Αποθηκεύστε ότι επιθυμείτε στο φλασάκι και μεταφέρετε το στον υπολογιστή σας όποια στιγμη θελήσετε. Χαρακτηριστικά: - Αφαιρούμενο μέσο αποθήκευσης με σύνδεση Apple Lightning και σύνδεση USB 3.0 που επιτρέπει την εγγραφή και τη διαγραφή δεδομένων όσες φορές απαιτείται. - Με μια σύνδεση Apple Lightning για iPhone και iPad, ιδανική ως εξωτερική μνήμη. - USB 3.0 σούπερ ταχύτητα για ακόμη ταχύτερους ρυθμούς μεταφοράς δεδομένων. - Χρησιμοποιείται καθολικά χάρη στον συνδυασμό Lightning και USB 3.0 (τύπου A) . - Συμπαγές stick με περίβλημα από αλουμίνιο. - Με καπάκι και για τις δύο συνδέσεις. • Χωρητικότητας: 64 GB.• Σύνδεση: Lightning Plug (Apple)/USB 3.0 A Plug.• Πρότυπο USB: USB 3.0.• Ικανότητα OTG: Οχι.• Διαστάσεις (ΠxΒxΥ): 62.5x8x20.6 mm.• Χρώμα: Ασημί.• Εγγύηση: 2 χρόνια. DOA 7 ημερών HAMA 124142 SAVE2DATA 64GB FLASHPEN USB 3.0/LIGHTNING SILVER


βυσσινόκηπος: Στα πρόθυρα, ξένη στρατιωτική επέμβαση στη Συρία\nΟι δηλώσεις του νεοεκλεγέντα Προέδρου της Γαλλίας, Φρανσουά Ολάντ, που ανοιχτά προσανατολίζεται πλέον στο ενδεχόμενο μιας στρατιωτικής επέμβασης στη Συρία, είναι αποκαλυπτική για το νέο αιματοκύλισμα των λαών που ετοιμάζουν ΝΑΤΟ και ΕΕ στην περιοχή μας.\nΈκθετοι και υπόλογοι στο λαό είναι σήμερα όλοι εκείνοι, μεταξύ αυτών κι ο ΣΥΡΙΖΑ, που έλεγαν πως με την εκλογή του Ολάντ ένας νέος αέρας φυσάει στην ΕΕ και έσπερναν αυταπάτες ότι η ΕΕ θα γίνει πιο «φιλολαϊκή». Η ζωή δείχνει πως οι ιμπεριαλιστικοί οργανισμοί όπως το ΝΑΤΟ και η ΕΕ δεν μπορούν να «εξανθρωπιστούν». Ήταν, είναι και θα είναι για όσο διάστημα υπάρχουν, εργαλεία για την εκμετάλλευση των λαών, έχουν τον πόλεμο, όπως κι ο καπιταλισμός, στο DNA τους.\nΑπαιτούμε τώρα να σταματήσει κάθε στρατιωτική συνεργασία με το Ισραήλ. Να κλείσει η βάση της Σούδας και γενικότερα να μην δοθεί το έδαφος, τα λιμάνια κι ο εναέριος χώρος της Ελλάδας για μια ιμπεριαλιστική επίθεση κατά της Συρίας και του Ιράν, που θα οδηγήσει σε μεγάλες περιπέτειες το λαό της Ελλάδας και τους άλλους λαούς της περιοχής